text:
Urwenya: Umuganga w'Umusazi
Umuganga w'Umusazi
Umudogiteri yagize ikibazo cy’uburwayi bwo mu mutwe hanyuma bamujyana kwa muganga. Hashize igihe yumva yakize ashaka gutaha agasubira mu kazi. Bamukoreye isuzuma ngo barebe niba yarakize bati : “Umuntu urwaye umutwe wamuha uwuhe muti ?” ati : “Parasetamoro” ; bahita bibwira ko ashobora kuba yakize, barongera bati : “Ese haje urwaye umwijima ?” ati : “Namwandikira buji (bougie), nabona byanze nkamwandikira itoroshi, yakomerezwa nkamwohereza muri ELEGITOROGAZI”.
Shyiraho Igitekerezo!
Subscribe to: Post Comments (Atom)


c: text/html

text:
Yesu Kristo uko yari ejo, n’uyu munsi ni ko ari kandi ni ko azahora iteka ryose.
( God is the same yesterday, today and forever, Jesus Christ est le meme hier, aujourd’hui, et Eternellement) Abaheburayo 13:8
Yesu ntahinduka imirimo ye n’ ibitangaza bye sibyo mu gihe cya kera na nubu biracyakoreka. Aracyakora. Ariho ni muzima ari ku ngoma. Tugomba kumenya ibintu by’ ibanze. Iyo dukoresha ijambo ibitangaza tugomba no kumenya ko Yesu Kristo ariwe banze (source) y’ ibitangaza. Yesu niwe riba ry’ ibitangaza ntiyagiye ku musaraba ngo ababazwe kariya kageni abambwe, ahambwe anazuke kubera utuntu duto, nko kudukiza inkorora, uducurane, n’ ibindi bibazo byoroshye byo mu buzima n’undi muntu wese ashobora kwikemurira cyangwa agakemurirwa n’ undi.
Yesu akora ibikomeye ibidashobokera abana ba bantu ibyananiranye. Njye mwita Le Dieu de l’ impossible. Imana ikora ibiri supernaturel kuko nayo ubwayo ni igitangaza niyo mpamvu isi y’ umwuka ntihinduka (le monde spirituel ), ariko iy’kuyishyira muri isi y’ umubiri iy’ isi tubamo yo irahinduka. Imana ntihinduka, ububasha bwayo buhora buri hejuru ya byose. Tureke kugabanya imbaraga ububasha n’ubushobozi bwayo (limiter). Tuvuge ko hari ibyo ishoboye nibyo idashoboye. Niba tuyizera tuyireke Imana ibe Imana ( let God be God).
Hari igihe dushaka kuyicira inzira no kuyiha amabwiriza, ndeste no kuyiha igihe ntarengwa igomba gukoreramo. Nyamara ijambo ryayo ryaratubwiye ngo ibyo yibwira sibyo twibwira kandi inzira zayo sizo zacu. Gusa tumenya kandi twizere ko Imigambi yayo ari myiza kuri wowe nanjye kandi ko idahinduka, yitwa Imana, Inyembabazi , Rukundo, Umuhoza, Umukiza, Umutabazi, Umucamanza, Umurengezi, umucunguzi, ......Kandi ikiruta byose ntirobanura k’ubutoni. Ufashe izina rimwe muri aya bitewe n’ikibazo urimo ukarihagararaho ukaryizera wabona ibitangaza bikoreka.
Reka turebere hamwe Imana uko yari iri mu gihe cya kera. Imana yifuza ko tuyimenya iyo ariyo, son caractere. Iyo Mana yakuye ubwoko bwayo mu maboko ya Farawo, igaca inzira muri yorodani ubwoko bwayo bugoswe imbere n’inyuma, ikabahera Manu mu butayu, igakura amazi mu rutare, ikamanura umuliro ku musozi w’ Ikarumeli, igahoza amarira ya Hana, igakemura ikibazo cy’ubugumba bwa Sara, Imana yakuyeho ibibembe bya Namani niki itakora n’ubu ko itahindutse? Iyo niyo yaremye isi n’ijuru umucyo n’umwijima , ibiriho byose, ibihumeka byose byaremwe nayo yarategekaga gusa bikaba niki itagukorera njye nawe ?
N’ikihe kibazo twaba dufite kirenze ububasha n’ubushobozi bwayo? Subizwamo Imbaraga, subizwamo iby’iringiro Imana iradukunda. Umuririmbyi yuzuye Umwuka araririmba ngo Imana yacu irahambaye mw’ijuru no mw’isi ,mu bwenge, mu mbaraga ,mu rukundo Imana irahambaye. Imana ifite ejo hazaza hanjye nawe mu biganza byayo.
Yesu ntabwo yakoze igice kuri Gologota (moitie). Yatanze ikiguzi kubw’ ubugingo bwawe, umubiri, imibabaro, agahinda, ubukene, intambara. Kandi yaravuze ngo byose birarangiye. Ese iryo jambo tujya turyibuka iyo dusenga? Mu mibyimba ye twakize indwara Luka 5: 17. Rimwe na rimwe gukira kw’indwara bishobora kuba ako kanya cyangwa bigafata igihe bitewe n’uko Imana ibishaka k’ubw’umugambi wayo nicyo igambiriye. Twibuke wa mugore wari ufite ikibazo cy’amaraso yahise akira ako kanya. Hari nundi mubembe wahise akira ako kanya. Matayo 8 :1-3. Ariko twareba ku nkuru z’inshuti ye Lazaro yakundaga cyane Bibiliya itubwira ko Yesu yasibiye kabiri, ndetse yaje no kugerayo baramuhambye byararangiye. Yesu yaramuzuye. Imana ihabwe icyubahiro. Bivuga ngo uko ikibazo cyaba kimeze kose, igihe cyaba kimaze cyose, imyaka waba umaze mu kibazo komera kuri Yesu umutegereze wizeye isaha n’ isaha nubu yagukiza, cyangwa yagukura muri icyo kibazo.
Turebe uko Yesu ari muri iki gihe (Today, aujord’hui ). Buri munsi tugendera mu bitangaza by’ Imana. Njye nawe kuba turiho kuri uy’ umunsi n’ igitangaza kidasanzwe kuko ntacyo twatanze. Reba nawe ubuzima urimo muri aka kanya subiza amaso inyuma urebe aho Imana yagukuye nabyo ni igitangaza. Igihugu urimo icyaricyo cyose si wowe wacyijyanyemo ni kubw’umugambi w’Imana ahubwo se urimo kuyikorera cyangwa warivanze n’abanyamahanga wariye ibyo kurya by’ ibwami? Garukiraho.
Reba inzu wicayemo niyo waba utayikunze nabyo ugereranije naho wavuye ni ibitangaza gusa gusa, reba famille yawe ushime Imana, Kuba turya tukaryama ni ibitangaza gusa gusa, niyo waba utariye ariko ntiwapfuye. Reba intambara Imana ikurwanirira amanywa n’ijoro n’ibitangaza gusa gusa. Imana iduhumure amaso turebe ibitangaza byayo tureke kugira amaso nkaya Gehazi tugire amaso ya Eliya maze dushime Imana tuyizere twumve ko iyakoze biriya bitarondoreka ikiri ya Yindi yitwa Ntihinduka.
Kandi Imana yakoze ibitangaza mw’isezerano rya kera niyo dusanga mu isezerano rishya. Iyahinduye amazi divayi nawe amarira yawe ishobora kuyaguhoza, bikaba nka bya byishima bya Hana, iyatubuye amafi n’imigati iyo ishobora kugukura mu bukene ikakugira umutunzi nawe ugatunga, ukabera umugisha benshi. Ushobora gukurwa ku cyavu ugatambagizwa umurwa nka Morodekayi. Ushobora kuba wanzwe cyane aho uri nyamara Imana ishobora kuba ikwibitsemo Yosefu.
Dusanga henshi mu isezerano rishya aho Yesu yagiye akiza indwara, akagaburira abashonje, abantu bagakizwa, ...... Ngo hahirwa Uwihanganira ibimugerageza kuko namara kwemerwa azambikwa ikamba ry’ubugingo. Komeza kwizera kwawe satani atakuriganya imigisha yawe. Imbere ni heza kandi ntuzi isaha ntuzi umunsi wowe gusa ba mu mwanya wawe ukiranuka. Vana amaso ku mwana w’umuntu hanga amso Yesu wenyine. Yesu ni igitangaza kandi akora ibitangaza.
Yesu niko azahora (Forever, Eternellement). Abantu babaho, bagatabaruka, nanjye nawe turi abagenzi n’abimukira muri ino si ariko Yesu we ahoraho, bivuga ngo nibye n’amateka ye n’ibitangaza bye bizahoraho iteka ryose.
Dusengere kwizera kwacu kuko Yesu arabaza ati : Ese igihe azazira azasanga kw’izera ku kiri mu bantu? Imana idushoboze Kwizera kuko ngo ari nako tuzimisha imyambi ya wa mubi yose yaka umuliro. Subira ku rufatiro mwene data, soma ijambo ry’ Imana. Igitabo cy’ Abaheburayo cyaguhembura kuko kivuga ku kwizera. Ndagukangurira kugisoma. Niba waranagisomye ugisubiremo kuko kuko ijambo ry’Imana rihora ari rishya.
Amahoro y’ Imana abane natwe twese kandi Imana yongere itubyutse kuko ngo haracyariho ibyiringiro ko naho igiti cyatemwa cyongera gushibuka kikagira amashami y’ ibitontome iyo cyumvise amazi. ayo mazi rero si ayandi ni ijambo ry’ Imana.

robotstxt: allowed

filter: keep


text:
ven.
20
juil.
2012
ISOMO RYA MBERE
Isomo ryo mu gitabo cy’Umuhanuzi Mika (Mik 7, 14-15.18-20)
14Ragira umuryango wawe n’inkoni yawe, ari wo bushyo wahaweho umurage, busigaye ari bwonyine rwagati mu ishyamba ry’inzitane, maze burishe muri Bashani n’i Gilihadi nk’uko byahoze kera ! 15Wongere utugaragarize ibitangaza, nk’iby’igihe utuvanye mu gihugu cya Misiri ! 18Mbese wagereranywa n’iyihe Mana, wowe wihanganira icyaha, ukirengagiza ubugome ? Urukundo ugirira udusigisigi tw’umuryango wawe rutuma udakomeza kuwurakarira, ahubwo ugashimishwa no kutugirira impuhwe. 19Tugaragarize bundi bushya impuhwe zawe, unyukanyuke ibicumuro byacu, kandi ibyaha byacu byose ubirohe mu nyanja ! 20Yakobo uzamugaragarize ubudahemuka bwawe, na Abrahamu umwereke ineza yawe, nk’uko wabirahiye abasekuruza bacu kuva mu bihe bya kera.
ZABURI (Zab 85 (84), 2-3, 5-6, 7-8)
Inyik/ Uhoraho, twereke impuhwe zawe !
Uhoraho, watonesheje igihugu cyawe,
ugarura bene Yakobo bari baranjanyweho iminyago ;
wababariye umuryango wawe icyaha cyawo,
uzimanganya ibicumuro byawo byose.
Tugarure, Mana mukiza wacu,
maze ushire umujinya wari udufitiye.
Mbese uzahora uturakariye igihe cyose,
maze uburakari bwawe buhore bwiyongera ?
Si wowe se uzadukomorera ubuzima,
maze umuryango wawe ukakuboneramo ibyishimo !
Uhoraho, twereke impuhwe zawe,
kandi uduhe agakiza kawe.
IBANGONDIRIMBO RIBANZIRIZA IVANJILI (Lk 11, 28)
Alleluya Alleluya.
Hahirwa abumva ijambo ry’Imana bakarikurikiza.
Alleluya.
IVANJILI
+ Matayo (Mt 12, 46-50)
Muri icyo gihe, 46Yezu akibwira rubanda, nyina n’abavandimwe be baba bari hanze bashaka kugira icyo bamubwira. (47Nuko umuntu aramubwira ati “Dore nyoko n’abavandimwe bawe bahagaze hanze, barashaka ko muvugana.”) 48Yezu asubiza uwari ubimubwiye ati “Mama ni nde, n’abavandimwe banjye ni ba nde ?” 49Nuko arambura ukuboko yerekeje ku bigishwa be ati “Dore Mama n’abavandimwe banjye ! 50Kuko ukora icyo Data wo mu ijuru ashaka wese, ni we muvandimwe wanjye, na mushiki wanjye, na mama.”


text:
Cholestérol
Cholestérol (mu gifaransa)
Ubundi cholestérol iba mo amoko 2: Cholestérol LDL ari na yo mbi; Cholestérol HDL, iyi yo ikaba ari nziza
1. Cholestérol LDL cyangwa mbi
Iterwa no kurenza urugero rw'ibiribwa bikomoka ku nyamaswa kandi udakora imyitozo ngororamubiri (sport) ihagije. Iyi cholestérol ihabwa ingufu no :
- Kunywa itabi,
- Umunaniro
- Imisemburo (hormones)
- Karande (hérédité)
- Gufata amafunguro atarimo intungamubiri zigabanya imyanda mu mubiri (antioxydants)
2. Cholestérol HDL cyangwa nziza
Iyi holestérol HDL umubiri wacu ufite ubushobozi bwo kuyikorera ubwawo bitabaye ngombwa ko tuyikura mu byo kurya. Kandi umubiri ubasha gukora iyo ukeneye kugira ngo amaraso atembere neza.


text:
ven.
27
mai
2011
ISOMO RYA MBERE
Igitabo cy’Ibyakozwe n’Intumwa (Intu 18, 1-8)
Nyuma y’ijambo rye rwagati mu rukiko, 1Pawulo ava Atene , ajya i Korinti. 2Ahasanga Umuyahudi witwa Akwila ukomoka i Ponto, wari uherutse kuva mu Buta1iyani n’umugore we Purisila, kuko umwami w’i Roma Kalawudiyo, yari yategetse Abayahudi bose kuhava. Pawulo amenyana na bo, 3kandi kubera ko yari ahuje umwuga na bo, - bari ababoshyi b’amahema -, aguma iwabo bagakorana uwo mwuga. 4Buri munsi w’isabato yafataga ijambo mu isengero, akagerageza kwemeza Abayahudi n’Abagereki.
5Nuko Silasi na Timote bamaze kuhagera baturutse i Masedoniya, Pawulo yiyegurira wese ijambo ry’Imana, yemeza Abayahudi ko Yezu ari we Mukiza. 6Nyamara bo bakamurwanya kandi bakamutuka, ni ko gukunguta imyambaro ye ababwira ati «Amaraso yanyu azabahame ! Jye ndi umwere, ndetse no kuva ubu nigiriye mu banyamahanga. » 7Avuye aho ngaho ajya ku witwa Tito Yusito, umuntu wubahaga Imana, akaba yari atuye iruhande rw’isengero. 8Kirisipo, umutware w’isengero, yemera Nyagasani n’urugo rwe rwose, ndetse n’Abanyakorinti benshi bumvise amagambo ya Pawulo baremera, barabatizwa.
ZABURI (Zab 98 (97), 1, 2-3ab, 3cd-4)
Inyik/ Uhoraho yagaragaje ugutsinda kwe mu maso y’amahanga.
Nimuririmbire Uhoraho indirimbo nshya,
kuko yakoze ibintu by’agatangaza ;
indyo ye, ukuboko kwe k’ubutagatifu,
byatumye atsinda.
Uhoraho yagaragaje ugutsinda kwe,
atangaza ubutabera bwe mu maso y’amahanga.
Yibutse ubuntu bwe n’ubudahemuka bwe,
agirira inzu ya Israheli.
Imipaka yose y’isi,
yabonye ugutsinda kw’Imana yacu.
Nimusingize Uhoraho ku isi hose,
nimuvuze impundu kandi muririmbe.
IBANGONDIRIMBO RIBANZIRIZA IVANJILI (Yh 14, 18)
Alleluya Alleluya.
Nyagasani ntazabasiga muri imfubyi:
azagaruka abasange maze imitima yanyu inezerwe.
Alleluya.
IVANJILI
+ Yohani (Yh 16, 16-20)
Muri icyo gihe, Yezu agiye kuva kuri iyi si ngo asange Se,abwira abigishwa be ati 16«Hasigaye akanya gato ntimwongere kumbona, ariko mu kandi kanya mukambona.» 17Nuko bamwe mu bigishwa be batangira kubwirana bati « Buriya se aratubwira iki, ngo: ni akanya gato ntimumbone, mu kandi kanya mukambona, kandi ngo ngiye kwa Data ?» 18Baravuga bati « Iby’aka kanya gato bivuga iki ? Ntituzi icyo ashaka kuvuga. » 19Yezu amenya ko bashaka kugira icyo bamubaza, arababwira ati « Murabazanya ibyo mvuze nti ‘Mu kanya gato ntimuzambona, mu kandi kanya mukazambona.’ 20Ndababwira ukuri koko : mwe muzarira ndetse muganye, ariko isi yo izishima. Mwe muzagira ishavu, ariko ishavu ryanyu rizabaviramo ibyishimo. »


text:
sam.
25
juin
2011
ISOMO RYA MBERE
Igitabo cy’Intangiriro (Intg 19, 15-29)
Igihe kimwe nijoro, abantu bo mu mugi wa Sodoma bagabye igitero ku bagenzi babiri bari baje kwa Loti (abo bagenzi bari abamalayika). 15Umuseke ukebye abo bamalayika batota Loti bati «Haguruka n’umugore wawe n’abakobwa bawe babiri bari hano, kugira ngo ejo mutazavaho muzira ibyaha by’uyu mugi.» 16Agishidikanya, abamalayika babafata ukuboko we n’umugore we, n’abakobwa be uko ari babiri, nuko barabasohokana kuko Uhoraho yari yamugiriye impuhwe. 17Babagejeje hanze baramubwira bati « Kiza amagara yawe ! Nturebe inyuma, ntugire aho uhagarara muri iki kibaya cyose. Uhungire mu misozi udapfa.» 18Loti arababwira ati « Oya, Nyagasani ! 19Dore jyewe umugaragu wawe nagize ubutoni mu maso yawe, kandi wangiriye ineza ikomeye, ukiza amagara yanjye. Ariko sinashobora guhunga ngo ngere kuri uriya musozi, icyo cyago kitaramfata ngo mpfe. 20Dore kariya kadugudu ureba kari hafi bihagije kugira ngo nkageremo ; ni kanzinya cyane, reka abe ari ho mpungira maze mbeho !» 21Undi ati « Nongeye kukugirira ubuntu, sinsenya kariya kadugudu uvuze. 22Ngaho rero ihute uhungireyo. Kuko nta cyo nshobora gukora utaragerayo » Ni cyo cyatumye ako kadugudu bakita Sowari (ari byo kuvuga kanzinya).
23Izuba ryarashe Loti ageze i Sowari. 24Nuko Uhoraho agusha kuri Sodoma na Gomora imvura y’umuriro uvanze n’ubumara, biturutse ku ijuru no kuri Uhoraho. 25Atsemba iyo migi yombi n’ikibaya cyose ; atsemba abaturage b’iyo migi, n’ibimera byose ku butaka birakongoka. 26Umugore wa Loti aza kureba inyuma, ahita ahinduka igishyinga cy’umunyu. 27Abrahamu azindukira aho yari yaraye ahagaze imbere y’Uhoraho. 28Yerekeza amaso kuri Sodoma na Gomora, kuri cya kibaya ; abona umwotsi ucucumuka mu butaka nk’uva mu itanura. 29Nguko rero uko lmana yibutse Abrahamu ikavana Loti mu byago, igihe irimbuye imigi y’akarere Loti yari atuyemo.
ZABURI (Zab 26 (25), 2-3,9-10,11-12)
Inyik/ Uhoraho, urukundo rwawe ni rwo mpora ndangamiye.
Uhoraho, nsuzuma ndetse nushaka ungerageze,
maze usukure ubura bwanjye n’umutima wanjye;
urukundo rwawe ni rwo mpora ndangamiye,
kandi nkagenda nkurikiye ukuri kwawe.
None rero ntunshyire mu rwego rumwe n’abanyabyaha,
cyangwa ngo unshyire hamwe n’abantu b’abicanyi.
Dore ibiganza byabo birarangwa n’ishyano bakoze,
n’ukuboko kwabo kw’indyo gucigatiye za ruswa.
Naho jyewe mpora ngendana ubudahemuka;
Uhoraho, nkiza ungirire ibambe.
Ikirenge cyanjye gihora gishinze ahantu hategamye,
Ngasingiriza Uhoraho mu materaniro.
IBANGONDIRIMBO RIBANZIRIZA IVANJILI (Zab 130 (129), 5)
Alleluya Alleluya.
Nizeye Uhoraho n’umutima wanjye wose,
Nizeye ijambo rye.
Alleluya.
IVANJILI
+ Matayo (Mt 8, 23-27)
Muri icyo gihe, 23Yezu aherekejwe n’abigishwa be, bajya mu bwato. 24Ni bwo habyutse umuhengeri mwinshi mu nyanja, imivumba irenga ubwato. Nyamara we yari asinziriye. 25Baramwegera baramukangura, bavuga bati « Nyagasani, dutabare turashize ! » 26Arababwira ati « Muratinya iki, mwa bemera gato mwe ? » Hanyuma arahaguruka ategeka umuyaga n’inyanja, maze haratuza cyane. 27Nuko abo bantu baratangara, baravuga bati « Uyu ni muntu ki, imiyaga n’inyanja byumvira ! »


text:
Muri aka gace hari isoko y’amazi y’umugisha imeze nk’ iherereye i Roma yavubutse aho Intumwa Pawulo yaciriwe umutwe, ni ahantu hari ibyiza nyaburanga bikurura abanyamahanga na ba mukerarugendo mu gihugu.
Pawulo akimara gucibwa umutwe muri 67 nyuma y’ivuka rya Yezu Kirisitu, aho umutwe we wikubise inshuro eshatu hagiye havubuka amazi, ubu ni agace gahuruza abanyamahanga ku bwinshi dore ko hubatswe Kiliziya , ndetse n’amazi yaho agurwa amafaranga atari munsi y’igihumbi cy’amanyarwanda ku icupa ryayo ringana n’igice cya litiro.
Ku bemera Imana bahamya ko umugisha utagenewe abanyamahanga gusa kuko no mu Rwanda isoko ya Kibeho ifatwa nk’ivubura amazi y’umugisha, Bikira Mariya yari yarasezeranyije abakobwa batatu bagize ibonekerwa kuva mu 1981. Ibyo bituma abantu batandukanye barimo abanyamahanga basura isoko ya Kibeho, bahaza ku bwinshi.
Tariki ya 15 Kanama buri mwaka hizihizwa ijyanwa mu ijuru rya Bikira Mariya, kuya 28 Ugushyingo ni umunsi wahariwe amabonekerwa ya Kibeho, ahateranira imbaga y’abantu bari hagati y’ibihumbi 30 na 50 baturutse hirya no hino ku Isi.
Abaturage bahaturiye nabo mu minsi isanzwe usanga bitabira kuvoma ayo mazi, bemeza ko uyanyweye amukiza uburwayi aba afite, burimo umutwe, inkorora, ibicurane, indwara zifata mu muhogo, uburibwe bwo mu mubiri n’izindi. Ayo mazi bayanywa batayatetse kandi ngo nta ngaruka abagiraho.
Kiliziya Gatorika yemeje ko iyo soko ari iy’umugisha Bikira Mariya yageneye u Rwanda, tariki ya 14 Kanama 2011, itangaza ko ari kimwe mu bigize ibitangaza byakorewe i Kibeho.
Ibisobanuro nyabyo by’iyo soko IGIHE yabibajije Mukamazimpaka Anathalie, umwe muri babiri bakiriho babonekewe i Kibeho kuko mugenzi wabo umwe yitabye Imana.
Inkomoko y’iyo soko
Abakobwa batatu barimo Alphonsine Mumureke, Nathalie Mukamazimpaka na Marie Claire Mukangango batangiye babonekerwa na Bikira Mariya bari mu kigo bigagamo i Kibeho. Tariki ya 31 Gicurasi 1982 yatangiye kubabonekera ku karubanda n’abantu bahuruye.
Isoko y’amazi y’umugisha ihari ngo iri mu byo Bikira Mariya yabasezeranyije nkuko Mukamazimpaka abisobanura.
Ati “Bikira Mariya yaduhaye ubutumwa bwinshi natwe tukagira ibyo tumubaza tumusobanuza, kandi tukanamusaba. Mu byo twamusabye harimo isoko y’amazi y’umugisha atubwira ko azayiduha ku bundi buryo kuko twayimusabaga aho twagiriye ibonekerwa nubwo iyo aje tubona atari i Kibeho ahubwo twagiye ahandi.”
Yakomeje agira ati “Uko twasabaga Bikira Mariya amazi y’umugisha niko yadutumaga kuyazana mu gihe yazaga kutubonekera, tukajya rero mu mubande ahari hatwegereye, hari hafi y’iyi ngoro n’ubwo twajyaga no mu tundi duce dutandukanye.”
Nyuma ngo muri uwo mubande haje kuvubuka isoko y’amazi mu ibanga ry’umusozi waho, aratunganywa kugira ngo avomwe mu buryo bwiza.
Ati “ Nyuma bamaze [Kiliziya] kwemera amabonekerwa ya Kibeho, baje no kwemera isoko yavubutse hafi y’aho Bikira Mariya yatubonekeye bayiha umugisha , mbere yari itameze neza ubu barahatunganyije bahagira isoko nziza.”
Aya mazi aho ari usanga abaturage baho bayavomera mu tujerekani duto, ariko n’abanyamahanga nabo ntibayatangwaho, ku buryo kuri iyo minsi mikuru, hitabazwa Polisi ngo icungire umutekano ibihumbi by’abantu baza kuyavoma, barindwa ko bayarwanira hakagira abahapfira dore ko baba bayavomera ubuntu.


text: ariko hari ikintu ntumva gushyigikira ibyo bible irwanya twitwaje ngo nta muyuda nta mu giriki twese turi bamwe noneho ntakibazo kubana kw’abahuje ibitsina kuko nta mugabo nta mugore ikindi ngo Imana yahaye bamwe kuba intumwa abandi kuba abahanuzi,… nonese wumvisemo ko yahaye bose kuba intumwa rwose ntitukavange ibintu dushaka gusiigiriza ibidasiize YESU IKITEGEREREZO CYACU YATOYE INTUMWA 12 NTA MUGORE KANDI BARI BAHARI (MARIYA,MARITA,…)KURENGA KURI IBYO NI UKWIHANGIRA IBYACU PE kuba abahanuzi byo biremewe kuko barahari benshi muri bible n’abadiyakoni barimo ariko intumwa Oya rwose


text: Nitwa Ineza Ganza Dieudonne, navutse kuwa 20 Ukwakira 1994, mvukira mu Ntara y’i Burengerazuba mu Kare re ka Rusizi. Ndi umuhanzi nyarwanda, ndirimbo mu njyana ya RnB muri rusange. Ndi mwene Jacques Masumbuko na Murekatete Godeleva. Ndi umwana wa kane mu muryango w’abana batanu. Mvuka ndi impanga na Umutoni Nicole. Amashuri nayatangiriye ku ishuri ribanza rya Gihundwe B, ayisumbuye nyakomereza kuri Gropue Scolaire de Gihundwe B no mu bindi bigo bya Groupe Scolaire de Gahini, Groupe Scolaire de Gasogi, ASPEK ku Murindi. Ubu ndi kwiga muri Groupe Scolaire ASPEKA Kamonyi, mu mwaka wa 5, HEG (history Economics Geography) nkaba nteganya gukomereza muri APE Rugunga-mu Rugunga. Muzika ye: Umuziki nawutangiye ndirimba nanacuranga muri Korali y’i Rusizi. Ngeze mu mujyi wa Kigali nakomereje muri... soma ibindi


text:
“Maze ibwira umuntu iti ‘Dore kubaha Uwiteka ni bwo bwenge Kandi kuva mu byaha ni ko kujijuka.’ ”Yobu 28:28.
Mu Kinyarwanda baravuga ngo : ubwenge burarahurwa, ese wowe uburahurira he? Ubwenge ni ngenzi mu buzima bwa buri muntu wese kandi utabufite ntabasha kumenya inzira nyayo yamugeza kucyo ashaka.
Uko ninako mu nzira ya gakiza bimeze, kugira ngo ubashe kugenda neza uko umwami ashima , ugomba kugira ubwenge.
Ese ubwenge nyabwo ni ubuhe?
Abantu benshi muri ki gihe bahugiye muri byinshi,bashaka ku menya ubwenge ku buryo bukomeye. Kubumenya si cyo kibazo ahubwo hari aba bushakira ahatariho, Imana yifuza ko ubuzima bwawe bwahora bukura neza mu kunguka ubwenge ariko kumenya kwawe kukaba gushingiye kukubaha Imana ndetse no kuva mu bidatunganye!
Hari abantu batekereza cyane kubandi bahanga bumvise babayeho mu isi,bakumva bakwiye kumera nkabo ibyo na byo ni byiza ariko ntibikwiye gutuma utita ku mbabazi z’Imana niba koko uri umunyabwenge nyawe” Umunyabwenge wese azitegereza ibyo, Kandi bazita ku mbabazi z’Uwiteka.”Zaburi 107:43
Bibiliya iduha urugero rwiza kuri Yesu,yakuze mu gihagararo,mu bwiza ndetse no mu bwenge kandi yemerwa n’Imana n’abantu” Uwo mwana arakura, agwiza imbaraga z’umutima, aguma mu butayu kugeza umunsi yerekewemo Abisirayeli.” Luka1:80
Impamvu ukwiye kumenya Yesu Kristo nuko ariwe soko duhererwamo kumenya IMANA byuzuye kandi ni nawe soko y’ubwenge nyakuri.1 Abakorinto 1: 30-31. Ni yo ibaha kuba muri Kristo Yesu waduhindukiye ubwenge buva ku Mana, no gukiranuka no kwezwa no gucungurwa, kugira ngo bibe nk’uko byanditswe ngo “Uwirata yirate Uwiteka.”mu yandi magambo ijambo ry’Imana riradusaba ko ukwiye kwirata wese akwiye kwirata ko azi Imana cyangwa ko afite ubwenge nyabwo aribwo kumenya Imana.
Mu gihe abandi badamaraye ko bazi ubwenge butari ubwo tumaze kubona si ko bikwiriye kumera kuri wowe,ahubwo ukwiriye kumenya ko guhora wubaha Imana ari ko kujijuka.


text:
Mar 07, 2016 Bienvenu Ndacyayisenga Amadini 0
Dawidi yakoze ibyo Imana yashakaga mu gihe cye. Ibyakozwe 13:36 Kubaho ufite intego nibwo buryo bwonyine bwo kugira ubuzima nyabuzima.
Ibindi bisigaye ni ukubona bucya bukira. Abantu benshi bahora bahanganye n’ibintu bitatu mu buzima. Icya mbere ni Ukumenya icyo uri cyo: “ndi nde?”. Icya kabiri ni ukugira agaciro. :”ese mfite icyo maze” Icya gatatu ni ukugira umumaro:”ni uruhe ruhare rwanjye mu buzima?” ibisubizo kuri ibyo bibazo byose uzabisanga mu ntego eshanu z’Imana ku buzima bwawe.
Mu cyumba cyo hejuru, ubwo Yesu yarangizaga umunsi we wa nyuma w’umuriro yakoranaga n’abigishwa be, yabogeje ibirenge nk’icyitegererezo maze arababwira ati ”ubwo mumenye ibyo,murahirwa nimubikora.” Iyo umaze kumenya neza icyo Imana ishaka ko ukora, umugisha uwubona iyo utangiye ukabikora. Ubu ubwo umaze gusobanukirwa intego z’Imana ku buzima bwawe, uzahirwa nuzishyira mu bikorwa!
Ibi bivuga ko hari ibintu bimwe na bimwe uzagomba guhagarika. Hari ibintu byinshi byiza ushobora gukora mu buzima ariko imigambi y’Imana hari iby’ingenzi igusaba gushira mu bikorwa. Ikibabaje ni uko bworoshye kurangara ukabyibagirwa kandi ari byo bya ngombwa.
Biroroha cyane kugenda utwarwa n’ibindi ukava mu by’ingenzi buhoro buhoro ukava mu murongo. Kugira ngo wirinde ko ibyo bikubaho, wagombye gushyiraho icyemezo cy’intego z’ubuzima bwawe kandi ukajya uzigenzura kenshi.
Pastor Rick WARREN
Nd. Bienvenu/Isange.com/Tel;0785247778,0725040607.
happy wheels
Jan 05, 2017 0Share this on WhatsAppAbakora umwuga w’uburaya mu Karere ka Rubavu bavuga ko basanga bidakwiye ko baguma muri uwo mwuga, ariko ko bisanga bakiye abagabo kubera kubura igishoro. Rubavu, ni akarere...
Dec 29, 2016 7
Dec 27, 2016 29
Jan 14, 2017 1Share this on WhatsAppNyakubahwa mutahira w’Intore, mbanje kugusuhuza! Ubumwe, Amahoro n’ubworoherene ni biganze muri twe, Ingengabitekerezo ya Jenoside tuyirandurane n’imizi yayo yose,...
Jan 10, 2017 0
Jan 01, 2017 0


text:
Byatangajwe n’abanyeshuri biga mu Rwunge rw’Amashuri rwa Bare ruri mu Murenge wa Mutenderi w’Akarere ka Ngoma, ubwo kuri uyu wa 15 Kanama 2016 bari bamaze gusura Parike y’Akagera.
Aba banyeshuri bavuga ko nubwo ubushobozi bukunda kuba imbogamizi ku bigo byinshi mu kujyana abanyeshuri gusura ibyiza nyaburanga, ngo mu bizamini bya leta bitegurwa, “hari ibisaba kuba warasuye parike kugira ngo usubize neza”.
Mpuhwezimana Safina yiga ishami ry’imibare, ubukungu n’ubumenyi bw’isi (MEG) mu mwaka wa gatandatu. Avuga ko uru rugendo ari isomo bize kandi ryari rikenewe cyane.
Yagize ati “Nko mu bumeyi bw’isi, hari ibizamini (bya Leta) bazana ku buryo utarasuye parike, byakugora gusubiza. Bazana amafoto y’inyamaswa bakubaza amazina. Ubu icyo ntikizantsinda kuko kuba nziboneye n’amaso bishimangiye ibyo nari narize mu bitabo.”
Dusingizimana Innocent, umwarimu w’ubumenyi bw’isi muri iri shuri, avuga ko urugendo ari ngombwa kugira ngo abanyeshuri basobanukirwe n’ibyo biga mu bitabo.
Kugira ngo uru rugendo rugerweho, ubuyobozi bw’iri shuri ry’uburezi bw’ibanze bw’imyaka 12, buvuga ko hitabajwe umusanzu w’ababyeyi ndetse n’abafatanyabikorwa b’ikigo.
Muhirwa Deo uhagarariye ababyeyi kuri GS Bare, avuga ko nk’ababyeyi basaba ko ingendo nk’izi zajya zibaho, by’umwihariko ku bana barangiza bitegura ibizamini cya Leta kugira ngo ntihagire ibyo barangiza kwiga babizi mu bitabo gusa batarabibona.
Yagize ati “Nk’ababyeyi batugejejeho icyo cyifuzo tucyumva vuba, dutaga amafaranga 1000Frw, rwose turishimye kuba abana bacu bungutse ubundi bwenge bwo gushimangira ibyo biga.”
Umuyobozi wa GS Bare, Karuhije Leandre, avuga ko iki gikorwa cyagezweho ku bufatanye bw’ababyeyi, ikigo ndetse n’umufatanyabikorwa.
Yagize ati “Twararebye dusanga hari abana benshi barangiza kwiga batazi ku maso ibyo biga, dutegura urugendo ku bana 82 barangiza amashuri yisumbuye. Hari byinshi bigaga bazi mu bitabo ariko ubu babibonye imbonankubone.”
Urugendo rwo kujyana aba banyeshuri 82 muri parike rwatwaye amafaranga agera kuri miliyoni imwe n’ibihumbi 200 yatanzwe n’ikigo, ababyeyi b’abana ndetse n’Umuryango w’Abanyamerica “Peace Corps Rwanda” ufasha mu burezi.


text:
“Musenge ubudasiba,mu bibaho byose muhore mushima, kuko ari byo Imana ibashakaho muri Kristo Yesu.”1 Abatesalonike 5:17-18
Mu gihugu cy’Ubushinwa hamaze iminsi havugwa itotezwa rikomeye ryibasira abakristo ariko nkuko byemezwa n’imiryango itegamiye kuri leta, bigaragaza ko Ubushinwa mu myaka iri imbere hazaba hari umubare munini w’akristo muri cyo gihugu cyihariye kimwe cya kane cy’abantu batuye muri iy’isi.
Abakristo babarirwa mu bihumbi nibo barimo bitabira gahunda biyemeje yo gusenga amasaha 24, iminsi irindwi yose igize icyumweru, aho batangije ayo masengesho agamije gusenya imfatiro z’ibigirwamana. Aya masengesho arimo kubera mu majyaruguru ashyira iburasirazuba bw’Ubushinwa igikorwa kitamenyerewe muri cyo gihugu.
Nubwo bifatwa ko bitamenyerewe kubaho mu bushinwa, ni igikorwa kimaze imyaka itandatu gitangiye ubwo batangiraga ari iteraniro rito ariko ubu rikaba rigeze ku rwego rwo guhuriza hamwe amatorero abarirwa mu magana yahoo mu bushimwa, gusa nta televiziyo cyangwa kamera byemerewe kuba byafata cyangwa ngo byerekane uko ayo masengesho.
Mu myaka ishize Leta y’Ubushinwa yashatse kurandura imyemerere ya gikristo muri cyo gihugu, ahagana mu mwaka w’1940 abakristo bagera 500000 bicwa bazira imyemerere yabo, uko ibihe bigenda bisimburana niko abakristo bagenda biyongera muri cyo gihugu nubwo hakigaragara umubare munini wabatizera Imana data.
Aya masengesho ayobowe na Ha Bining, akaba yaratangaje ko bafite inzozi z’ukuzubaka urusengero rugenewe gukorerwamo amasengesho yo gusengera igihugu cy’Ubushinwa n’isi muri rusange.
Abitabiriye cyangwa bakagira uruhare muri iyo gahunda yo gusenga, bavuga ko bizeye neza ko hari igihe igihugu cyabo cyizabera amahanga umugisha binyujijwe mundangagaciro z’Ubuman, Feng Kai yagize ati “ mu buzima bwacu nk’Abakristo twizera ko tugomba kubera umugisha abandi. Imana yabwiye Aburahamu iti” nzaguha umugisha, nzakuza izina ryawe kandi uzaba umugisha. Imana imuha umugisha.” Yakomeje avuga ati”Abashinwa rero nabo ni igihe cyabo kugira ngo bahabwe umugisha.”
Mu Ubushinwa kugeza ubu harabarirwa abakristo bagera kuri miriyoni ijana,umubare uri hasi cyane ugereranije n’abaturage bose batuye icyo gihugu.


text:
ven.
27
mai
2011
ISOMO RYA MBERE
Igitabo cy’Ibyakozwe n’Intumwa (Intu 16, 22-34)
Muri iyo minsi, mu mugi wa Filipi 22rubanda na bo bahagurukira Pawulo na Silasi. Nuko abacamanza babashishimurira imyambaro, bategeka ko babakubita ibiboko. 23Bamaze kubarema inguma babajugunya mu buroko, bategeka umurinzi kubarinda abyitayeho. 24Umurinzi ngo abone ko ahawe itegeko rikomeye, abashyira mu nzu yo hirya cyane, amaguru yabo ayaboheye ku biti.
25Ahagana mu gicuku Pawulo na Silasi barasenga, baririmba ibisingizo by’Imana, izindi mfungwa zibateze amatwi. 26Nuko ako kanya haba umutingito ukomeye w’isi, imfatizo z’uburoko ziranyeganyega, imiryango yose ihita yikingura, iminyururu yari iboshye Imfungwa zose iracikagurika. 27Umurinzi w’uburoko akangutse, abona imiryango yose ikinguye. Yibwira ko imfungwa zacitse, ni ko gukura inkota ashaka kwiyica. 28Ariko Pawulo atera hejuru cyane, aramubwira ati « Uramenye ntiwigirire nabi, twese turi hano. » 29Nuko uwo murinzi asaba urumuri, yinjira ahinda umushyitsi, maze yikubita imbere ya Pawulo na Silasi. 30Hanyuma arabasohokana no hanze, arababaza ati «Bategetsi banjye, ngomba gukora iki kugira ngo nkire ?» 31Baramusubiza bati «Wemere Nyagasani Yezu, uzakira wowe n’urugo rwawe.» 32Nuko bamubwira ijambo rya Nyagasani, we n’abo mu rugo rwe bose. 33Ako kanya muri iryo joro, arabajyana yuhagira inguma zabo, ahera ko abatizwa hamwe n’urugo rwe rwose. 34Hanyuma ajyana Pawulo na Silasi iwe arabazimanira, yishimana n’abo mu rugo rwe bose kubera ko yemeye Imana.
ZABURI (Zab 138 (137), 1-2a, 2bc-3, 7c-8)
Inyik/ Uhoraho, wandengeye ubigirishije ububasha bwawe.
Uhoraho, ndakogeza n’umutima wanjye wose,
ndakuririmbira imbere y’ab’ijuru bose,
mpfukamye nerekeye Ingoro yawe ntagatifu.
Ndogeza izina ryawe,
kubera impuhwe zawe n’ubudahemuka bwawe,
kuko warangije amasezerano yawe,
bigatuma ubwamamare bwawe burushaho kugaragara.
Umunsi nagutakiye waranyumvise,
maze urampumuriza, unyongerera imbaraga.
Indyo yawe ituma ntsinda,
bityo Uhoraho azankorera byose !
Uhoraho, impuhwe zawe zihoraho ubuziraherezo,
ntuzatererane uwo waremesheje ibiganza byawe !
IBANGONDIRIMBO RIBANZIRIZA IVANJILI (Hish 1, 5)
Alleluya Alleluya.
Nyagasani Yezu Kristu, uri umuhamya w’indahemuka,
umuvukambere mu bapfuye ;
uradukunda kandi wadukijije ibyaha ku bw’ amaraso yawe.
Alleluya.
IVANJILI
+ Yohani (Yh 16,5-11)
Muri icyo gihe, Yezu agiye kuva kuri iyi si ngo asange Se, abwira abigishwa be ati 5«Ubu rero nsanze Uwantumye, none muri mwe nta we umbaza ati ‘Ugiye he ?’ 6Ubwo mbabwiye ibyo, umutima wanyu wuzuye ishavu. 7Ariko mbabwire ukuri, ngiye byabagirira akamaro ; kuko ntagiye, Umuvugizi ntiyabazamo, ariko ningenda nzamuboherereza. 8Kandi namara kuza azereka ab’isi aho icyaha cyabo kiri, n’aho ubutungane buri, n’urubanza uko ruteye. 9Azabereka icyaha cyabo, kuko batanyemeye ; 10azabereka aho ubutungane buri, kuko ngiye kwa Data kandi mukaba mutakimbonye ; 11azabereka uko urubanza ruteye, kuko Umutware w’iyi si yaciriwe urubanza. »


text:
Umwe muri abo baturage, Mukabange Francoise, aganira na IGIHE yagize ati “ agasoko dufite n’akabadamu gusa, ni ako guhaha ibyo kurya gusa, telefone ntiwayibona ino, umwenda mwiza wo kwambara siwawubona ino. tugera hano hepfo ku mazi tugafata moteri(ubwato) kwambuka utanze maganabiri, ugafata moto ugatanga icyatanu (1500) ikakuzamura mu mujyi waba udafashe moto ukazamuka n’amaguru bigafata amasaha ane.”
Uretse abajya guhaha, hari n’abandi bagaragaza ko byibuze babonye isoko byabafasha no gutangiza imishinga y’ubucuruzi, bakoresheje amafaranga bakura mu burobyi.
Bamporiki Emmanuel ubibona atyo, yagizeati “Ino umuntu abona ibihumbi 300 akorera mu mazi kandi wabona yabona umugisha wo kuba yakorera mu isoko, hafi ya twese 80 ku ijana ibitekerezo byaheze mu mazi kuko ari nta hantu twakorera, tukaba twifuza isoko kuko abenshi bari inyuma kubera nta soko ritwegereye.”
Umuyobozi w’Akarere ka Rusizi, Harerimana Frederic, yemera koko ko abaturage be bo muri Nkombo bahangayitse, ariko akavuga ko mu gihe Umurenge ufite ikibanza, abaturage baba bagikoresha, Akarere kakazacyubaka habonetse ubushobozi.
Yagize ati “Ibyo abaturage bifuza ni byo duhuriza hamwe tukarebamo ibikomeye kurusha ibindi tugahuza n’ingengo y’imari, tukabishyira mu bikorwa byo kubaka amasoko aciriritse hirya no hino mu mirenge itandukanye, bivuze ko na Nkombo irimo. Ikibazo tuzagenda tugicyemura uko tubonye ubushobozi. Niba hari ubutaka, abaturage bagomba kuba hari ibikorwa bakoreraho hanyuma natwe tugasigara dushaka ubushobozi ariko nibura iby’ibanze bikaba byatangiye.”
Ibirwa bigize Umurenge wa Nkombo bituwe n’abaturage barenga gato 18000, bakoresha udusoko duciriritse ducururizwamo ibyo kurya gusa, cyane cyane isambaza.


text:
Nyuma y’aho chorale Enihankole iteguye igitarama cyo kumurikira abakristu indirimbo iteganya gusohora mu buryo bw’amajwi, pasiteri Dusabimnana usanzwe ari umushumba w’itorero Enihankole yongeye kugaragaza amarangamutima ye, ku rwego iyi chorale imaze kugeraho.
Iyi Chorale yari yateguye igiterane cy’ibwirizabutumwa mu rwego rwo guhindura abantu ngo bihane ibyaha, iki giterane kikaba cyaramaze iminsi itatu, cyashojwe kuri iki cyumweru taliki 27/11/2016.
Umushumba w’ itorero Enihankole Dusabimana Pierre, yishimije urwego iyi Chorale imaze kugeraho agaruka ku kamaro k’iki giterane.
Yagize ati:’’Iyi Chorali yatangiranye n’itorero, gusa igeze ku rwego rushimishije.Ni igiterane cyamaze iminsi itatu, abantu barihannye kandi bongera guhembuka mu buryo bw’umwuka, abantu bumvise ijambo ritandukanye, bakira ubuhanuzi butandukanye bwomoye imitima ya benshi’’.
Yakomeje agira ati:‘’Twishimiye uburyo Chorale Enihankole yateguye mo iki gitaramo, kuko cyatanze umusaruro, gusa Imana yakoze ibikomeye birenze n’uko twabitekerezaga’’.
Enihankole Choir, ni Chorali ibarizwa mu itorero Enihankole Pentecotist bavukanye mu mwaka ushize, gusa n’ubwo iyi Chorale imaze umwaka umwe, umushumba w’iri torero, Dusabmana Pierre, aricinya icyara ku rwego imaze kugera ho.
Enihankole Pentecotist Church ni itorero ribarizwa ku Kimisagara hafi y’isoko, ryavutse taliki 18 Ukwakira 2015, rinatangirana na Korali nkuru yaryo Enihankole Choir.
Nkurunziza Pacifique/ Touchrwanda.com


text:
AMAHAME 3 YAFASHA URUBYIRUKO KUBA ABANYAMUMARO.
Rubyiruko, igihe ugezemo ni igihe cy’ingenzi kandi cyiza cyane mu buzima bwawe. Ufite imbaraga nyinshi zakubashisha gukora byinshi, imbere yawe haracyari igihe gihagije cyo gutegura no gukora ibintu by’agaciro, ibitekerezo byawe bibasha kugera kure heza hashoboka.
Igihe cyawe ukwiriye kumenya ko aricyo gitegura ejo hawe hazaza. Nugikoresha neza hazaba heza, nugikoresha nabi hazaba habi. Wowe ubwawe, umuryango wawe, itorero ryawe n’igihugu cyawe bigutegerejemo kuba umunyamumaro.
Dufatiye urugero kuri aba basore dusoma muri Bibiliya Yosefu, Danieli, Dawidi; ubuzima bwabo buzakubera ikitegererezo cy’uburyo ukwiye nawe kuyobora ubusore bwawe ngo ejo hawe hazabe heza. Hari amahame rero yaranze igihe cyabo cy’ubusore ku buryo n’uyu munsi bavugwa nk’abasore bitwaye neza.
1) Kugambirira neza
Iri ni ihame rigamije kugufasha kumenya gufatira ubuzima bwawe ibyemezo bya ngombwa bibuganisha ahantu hazima. Menya ko imigambi y’umuntu iyo ari myiza n’ibikorwa bye biba byiza. Iki ni igikorwa gikorerwa mu bitekerezo cyangwa mu mutima w’umuntu, gisaba kubaho uri umuntu ushishoza, ugenzura, wirinda guhubuka, mbere yo kugira icyo ukora ukamenya gupima ibyiza n’ibibi by’icyo ugiye gukora (péser le pour et le contre).
« Maze Danieli agambirira mu mutima we kutaziyandurisha ibyo kurya by’umwami cyangwa vino yanywaga, ari cyo cyatumye yinginga uwo mutware w’inkone kugirango atiyanduza » (Daniel 1 :8). Iri hame Danieli na bagenzi be barikoresheje ubwo bari abanyagano i Babuloni kandi ryarabafashije bituma Imana ibana nabo,irabashyigikira kandi ibakoresha imirimo ikomeye.
Kugambirira neza bizaha ubuzima bwawe icyerekezo cyiza kandi bizakurinda kubaho mu kajagari. Gambirira neza Imana izagushyigikira.
2) Kubaha Imana muri byose n’igihe cyose
Iri hame Yozefu yarikoresheje ubwo yari yaragurishijwe muri Egiputa kwa Potifari, ubwo umugore we yashakaga kumugusha mu cyaha cy’ubusambanyi. Mu kurwanya icyo kigeragezo Yozefu yagize ati « Dore databuja ntagenzura ibyo mubikiye byo mu rugo, ndetse ambikije ibyo atunze byose.Muri uru rugo nta wurundutamo, kandi nta cyo yasize ngo akinyime keretse wowe, kuko uri umugore we. None nabasha nte gukora icyaha gikomeye gityo, ngacumura ku Mana? » ( Itang 39 : 8-9). Ibi byamufashije kurinda isezerano rye kandi rituma umugambi Imana yari imufiteho usohora.
Rubyiruko menya ko ibihiga ubuzima bwawe ari byinshi kandi n’ibigamije kurwanya umugambi w’Imana igufiteho nabyo atari bike. Nta mpamvu nimwe yagutera gukora icyaha, imibereho waba urimo yose, ibibazo waba ufite byose. Menya ko iyo wubashye Imana ikurwanirira kandi ikakuyobora mu nzira zawe zose.Nta kibasha kurogoya umugambi wayo, izakugeza ku bintu bikomeye.
3) Kugira kwizera Imana kwinshi.
Dawidi mu busore bwe yaranzwe no kwizera Imana mu buryo buhanitse kubw’ibyo Imana yamukoresheje ibintu bikomeye kandi akiri muto.Yarwanye n’intare n’amadubu ,yishe Goliyati (1Samweli 17 ,1-58), yabaye umwami(1Samweli 16 ,1-12). Suko yari afite imbaraga nyinshi mu buryo bw’umubiri ahubwo yiringiraga ko afashijwe n’Imana abasha gukora ibikomeye kuko Imana ye ari inyembaraga kandi uyiringiye imukoresha iby’ubutwari.
Ntukwiye kubaho ubuzima bwo kwiheba,bwo kubona ko bidashoboka ahubwo ukwiye kumenya ko Imana yacu ishobora byose kandi ko abayiringiye batazakorwa n’isoni. Dawidi rero nakubere urugero rwo kudatinya gukora ibikorwa by’ubutwari wibwira ko uri umunyantege nke cyangwa nta bushobozi bwinshi ufite.
Gambirira neza, ubaha Imana kandi gira kwizera Imana igihe cy’ubusore bwawe kizakubera icy’agaciro. Pasteur MUNYANZIZA Eulade


text:
CHORALE JYANUMUCYO – EMLR GIKONDO YAMURITSE ALBUM YAYO YA MBERE Y’AMAJWI
Kuri iki Cyumweru taliki 16 Werurwe 2014 guhera saa tatu za mu gitondo (9am), Chorale Jyanumucyo ibarizwa ku itorero METHODISTE LIBRE (EMLR) i Gikondo yamuritse album yabo ya mbere y’amajwi bise “MFITE INCUTI”.
Mu kiganiro n’umuyobozi waJyanumucyo Mme MUKARUTABANA Jeanne, yadutangaruije ko Jyanumucyo yabayeho kuva w’1995, itangirana n’abantu bari mu miryango 3 ariko kuri ubu ikaba imaze kwaguka kuko ifite abagera kuri 30.
Intego y’iyi chorale ngo ni ukwamamaza ubutumwa bwiza, kandi babashije gusohora album ya mbere y’amajwi mu myaka 2 bamaze bavutse. Ibi ngo ni mu rwego rwo kurushaho kugeza ubutumwa bwiza kuri benshi.
Nyuma y’igitaramo cyo kumurika album yabo cyitabiriwe na benshi, Jyanumucyo batangaje ko kuri bo ari ishimwe rikomeye cyane kuba iki gitaramo cyabo cyaritabiriwe ku buryo batakekaga, cyane ko kuri uyu munsi hari ibindi bitaramo byinshi byari biteganijwe.
Abahanzi bahagaragaye baririmba ni UZAMUKUNDA GORETH, wanishimiwe cyane mu gihe yari kuri stage aririmba, JIMMY CLAUDE na MUGABE Assiel.
Umuyobozi wa Jyanumucyo asoza, yashimiye abaterankunga babo, abitabiriye bose, by’umwihariko Studio BNG Records na Producer wabakoreye indirimbo, n’itangazamakuru muri rusange.
JanvierKwizera


text:
Ubusobanuro bwa zimwe mu ndabo zishyirwa ku mva
Gushyira indabo ku mva bifite ubusobanuro bwihariye cyane cyane bikajyana no guha agaciro umuntu ushyinguye muri iyo mva. Muri ibi bihe u Rwanda rwibuka abazize Jenocide yakorewe abatutsi usanga ku nzibutso zishyunguwemo imibiri y’abazize jenoside hashyirwaho indabo. Izo ndabo zishyirwaho rero zifite ubusobanuro bukurira :
Indabo zikunda gushyirwa ku mva zishyinguwemo imibiri y’abantu harimo indabo z’amaroza y’umutuku zikaba zisobanura urukundo, icyubahiro n’umwete.
Ururabo rw’umuhondo rusobanura ubucuti, hari n’abavuga ko zisobanura ubutungane no kuba umwere.
Indabo z’umweru zisobanura ukuri no gukunda igihugu.
Gushyira indabo ku mva rero bifite ubusobanuro, bityo bikaba ari byiza kumenya ibara ushyira ku mva ishyinguyemo imibiri y’abazize Jenoside bitewe n’ubusobanuro n’icyubahiro ushaka guha uwuyishyinguyemo.
Byakuwe kuri monuments.com


text:
Sep 17, 2016 Isange Corporation Abahanzi 0
Umuhanzi nyarwanda uzwi nka Muchoma ukorera muzika ye muri Leta Zunze Ubumwe za Amerika, ahamya ko amaze imyaka 8 ashakisha uko yinjira mu muryango wa Illuminati benshi bakunda kwita ko ari uwa satani, kuko yifuzaga kubona icyubahiro, imbaraga n’amafaranga.
Muchoma yabwiye ikinyamakuru Ukwezi.com dukesha iyi nkuru ko kuva yatangira umuziki yashakishije amakuru y’ibisabwa ngo yinjire muri Illuminati, ariko kugeza n’ubu bikaba byaramuyobeye kuko yabuze n’uwagiyeyo ngo amujyane cyangwa amwereke inzira imujyanayo.
Muchoma ati: “Kuva ngitangira umuziki muri 2008 ni nabwo natangiye gushakisha amakuru ya illuminati n’ibisabwa byose kugirango umuntu yinjire muri uwo muryango ariko kugeza n’ubu nabuze amakuru afatika y’inzira binjiriramo cyangwa wenda umuntu waba waragiyeyo ngo amfate akaboko tujyane cyangwa se anyereke inzira yangezayo ya nyayo.
Ubu namaze gucika intege kuburyo njye mbona illuminati ari nka propaganda z’abantu cyangwa ikintu umuntu w’umunyabwenge yaba yaricaye agahimba kuko niba ibaho koko mba narayinjiyemo cyera cyane, kuko ayo mahirwe sinayitesha, uko kumenyekana, ayo mafaranga n’ibindi byiza byose by’isi sinabyanga kandi icyo nzi cyo turi benshi twabibuze kuko iyo urebye abantu benshi babayeho nabi kuri iyi si kubera ikibazo cy’ubukene, hari n’abapfa kubera ko hari ibyo batabona.”
Muchoma avuga ko hari abantu bashobora kubura iby’isi hanyuma bakazabura n’iby’ijuru, kuri we akumva byaba bibabaje cyane. Asaba kandi ko niba hari umuntu ufite amakuru yanyayo cyangwa yaragiye muri Illuminati, yazamushaka kandi abimufashijemo akaba yazamugororera.
happy wheels
Jan 05, 2017 0Share this on WhatsAppAbakora umwuga w’uburaya mu Karere ka Rubavu bavuga ko basanga bidakwiye ko baguma muri uwo mwuga, ariko ko bisanga bakiye abagabo kubera kubura igishoro. Rubavu, ni akarere...
Dec 29, 2016 7
Dec 27, 2016 29
Jan 14, 2017 1Share this on WhatsAppNyakubahwa mutahira w’Intore, mbanje kugusuhuza! Ubumwe, Amahoro n’ubworoherene ni biganze muri twe, Ingengabitekerezo ya Jenoside tuyirandurane n’imizi yayo yose,...
Jan 10, 2017 0
Jan 01, 2017 0


text:
mar.
08
févr.
2011
ISOMO RYA MBERE
Isomo ryo mu gitabo cy’lntangiriro , Intg1,1-19
1Mu ntangiriro lmana yaremye ijuru n’isi. 2lsi yari ikivangavange kitagira ishusho kandi iriho ubusa. Umwijima wari ubundikiye inyanja y’amazi, n’umwuka w’lmana wahuhiraga hejuru yayo. 3Imana iravuga iti « Nihabeho urumuri! »Urumuri rubaho. 4Imana ibona ko urumuri ari rwiza, nuko itandukanya urumuri n’umwijima. 5Urumuri irwita amanywa, umwijima iwita ijoro. Burira buracya, uba umunsi wa mbere.
6Imana iravuga iti «Nihabeho ikirere hagati y’amazi, gitandukanye amazi n’ayandi mazi!» 7Imana ihanga ikirere, maze itandukanya amazi ari munsi y’ikirere n’amazi ari hejuru y’ikirere. Biba bityo. 8Ikirere Imana icyita ijuru. Burira buracya, uba umunsi wa kabiri.
9Imana iravuga iti « Amazi ari munsi y’ijuru nateranire hamwe, maze ahumutse hagaragare!» Biba bityo. 10 Ahumutse Imana ihita ubutaka, ibidendezi by’amazi ibyita inyanja. Imana ibona ari byiza. 11Imana iravuga iti «Ubutaka nibumere ubwatsi butoshye, n’ibyatsi bifite imbuto zibyara ibindi, n’ibiti byeraho imbuto zifitemo umurama, bikurikije ubwoko bwa buri giti. Biba bityo, 12Ubutaka bumera ubwatsi butoshye, n’ibyatsi bifite imbuto zibyara ibindi, n’ibiti byeraho imbuto zifitemo umurama, bikurikije ubwoko bwa buri giti.lmana ibona ari byiza. 13Burira buracya, uba umunsi wa gatatu.
14Imana iravuga iti «Nihabeho ibinyarumuri mu kirere cy’ijuru, bitandukanye amanywa n’ijoro, bibe ibimenyetso biranga ibihe by’amakoraniro, bijye kandi biranga iminsi n’imyaka; 15byakire mu kirere cy’ijuru, kugira ngo bimurikire isi!» Biba bityo. 16Nuko Imana ihanga ibinyarumuri binini bibiri: ikinyarumuri kinini kugira nga kigenge amanywa, n’ikinyarumuri gito ngo kigenge ijoro; ihanga n’inyenyeri. 17Imana ibishyira mu kirere cy’ijuru kugira ngo bimurikire isi, 18no kugira ngo bigenge amanywa n’ijoro, bitandukanye ururnuri n’umwijirna. Imana ibona ari byiza. 19Burira buracya, uba umunsi wa kane.
ZABURI (Zab 104 (103), 1-2a, 5-6, 10.12, 24.35c)
Inyik/Mutima wanjye, singiza Uhoraho
Uhoraho, Mana yanjye, uri igihangange rwose!
Wisesuyeho icyubahiro n’ububengerane,
wambaye urumuri nk’igishura!
Isi wayiteretse mu kibanza cyayo,
Ntizigera na rimwe ihungabana.
Wayisesuyeho inyanja nk’umwambaro,
amazi yayo agomererwa hejuru y’imisozi.
Uvubukisha amasoko y’amazi mu myoma,
agatemba hagati y’imisozi ;
hafi yayo inyoni zo mu kirere zihubaka ibyari,
zikaririmba zibereye mu mashami.
Uhoraho, mbega ngo ibikorwa byawe biraba byinshi!
Byose wabikoranye ubwitonzi,
Isi yuzuye ibiremwa byawe!
Mutima wanjye, singiza Uhoraho!
IBANGONDIRIMBO RIBANZIRIZA IVANJILI (Mt4,23)
Alleluya Alleluya.
Yezu yatangazaga Inkuru Nziza,
kandi agakiza icyitwa indwara n’ubumuga cyose muri
rubanda.
Alleluya.
IVANJILI
+ Amagambo yo mu Ivanjili ntagatifu uko yanditswe na Mariko (Mk 6, 53-56)
Muri icyo gihe, Yezu n’abigishwa be 53bamaze kwambuka, bagera i Genezareti maze bashyikira ku nkombe. 54Bakiva mu bwato abantu baramumenya, 55nuko bazenguruka ako karere kose, maze batangira kumuzanira abarwayi mu ngobyi, aho bumvaga yageze hose. 56N’aho Yezu yinjiraga hose, ari mu nsisiro, mu migi no mu midugudu, bashyiraga abarwayi ku kibuga, maze bakamusaba ngo abareke bakore ku ncunda z’umwambaro we. Nuko abamukozeho bose bagakira.


text:
Kwibuka 22: ADEPR Paruwasi ya Kicukiro yamuritse urukuta rwanditseho amazina y’abari abakirisito babo babazize Genocide yakorewe abatutsi muri mata 1994
Itorero rya Pentecote ryo mu Rwanda ADEPR Paruwasi ya Kicukiro, mu gikorwa cyo kwibuka ku nshuro ya 22 inzirakarengane zazize Genocide yakoreye abatutsi bamuritse urukuta rwanditseho amazina y’abari abakirisito babo babazize Genocide yakorewe abatutsi muri mata 1994 bagera kuri 36 , ni igikorwa cyabaye kuri uyu wa Gatanu tariki ya 01 Nyakanga 2016.
Umuvugizi wungirije w’itorero rya Pentecote ADEPR Rev Past Tom RWAGASANA
Iki gikorwa cyabanjirijwe n’ijoro ryo kwibuka ryabereye kuri urwo rusengero kuwa kane tariki ya 30 Kamena 2016, aho hibutswe by’umwihariko abari abakirisito b’iri torero 39 bishwe bazize Genocide yakorewe abatutsi , ariko amazina yabashije kumenyekana akaba ari 36, ibi bikaba byagarutsweho Rev Past Tom Rwagasana umuvugizi wungirije w’iri torero, yavuze ko imibare nyir’izina w’abishwe bahasengeraga utaramenyekana , kuri ubu bakaba bagikusanya amakuru kugirango bamenye imibare nyayo, akaba yakomeje avuga ko iyi ari gahunda itorero rya Pentekote mu Rwanda ADEPR rwatangije mu rwego rwo gusigasira amateka y’igihugu, aho buri Paruwasi yose izagira urukuta nk’uru nguru .
Mu butumwa butandukanye bwatanzwe n’abashyitsi bari bitabiriye uyu muhango, bagarutse ku gushima abanyarwanda bagize uruhare mu guhagarika Genocide yakorewe abatutsi muri mata 1994, bari barangajwe imbere n’ingabo za RPA ubu zahindutse RDF zari ziyobowe na Nyakubahwa Perezida wa Repubulika y’uRwanda Paul KAGAME ubutwari zagaragaje, Banashima kandi itorero ADEPR iki gikorwa batangije cyo kwibuka dore ko ngo mu gihe cyashize bamwe mu bakirisito batiyumbaga mo iki gikorwa bumvako ari umuhango wa Gipagani.
Pastor RUZIBIZA Viateur Ushinzwe ibikorwa by’Isanamitima muri ADEPR
Ku birebana n’ubwitabire bw’abakirisito bo muri iri torero rya Kicukiro bwari buri hasi, abayobozi bose bahurije ku cyifuzo cy’uko ko umwaka utaha mu kwibuka, itorero ryagerageza kumekanisha iki gikorwa abantu bakitabira ari benshi, Pastor Ruzibiza Viateur ushinzwe isanamitima muri ADEPR Akaba yaboneyeho gutanga ubutumwa kubatitabira kwibuka agira ati “ Kugirango ushobore kunesha amateka urayambara, ukegera akaba aho ari kurusha kuyahunga, kuko iyo uyahunze uhura n’ingorane udashobora kuvamo, ikindi ushobora kugwa mu cyaha gishobora guhanishwa igihano cyo mu mategeko kandi utabizi, yongeraho ko hari abantu bashobora gupfobya Genocide babizi cyangwa batabizi. Ati “abataje ahangaha nabaha ubutumwa ko ubutaha bazitabira ari benshi kugirango batazagwa mu cyaha batabizi”.
Itorero ADEPR Paruwasi Kicukiro mu bikorwa nk’ibi byo kwibuka rikaba risanzwe rifata mu mugongo abacitse ku icumu batishoboye, aho umwaka ushize wa 2015 bubakiye abantu babiri amazu, imwe mu murenge wa Gahanga indi mu murenge wa Kicukiro, kuri iyi ncuro Bakaba baremeye uwacitse ku icumu utishoboye ariwe Uzamukunda Donatha akaba yahawe ibahasha irimo ibihumbi ijana by’amafaranga y’u Rwanda .
Baremeye UZAMUKUNDA Donatha
Abitabiriye umuhango wo kwibuka


text:
Iri genzura rikozwe nyuma y’uko hagaragaye ko hari umubare w’abana ugaragazwa ko wataye ishuri nyamara imyirondoro yabo itagaragazwa n’abayobora ibigo by’amashuri, n’aho bivugwa ko bareka ishuri bakajya ntibahagaragare.
Akarere kavuga ko harimo abayobozi b’ibigo by’amashuri berekana umubare munini w’abana bafite mu ishuri, kugira ngo babone amafaranga menshi leta igenera buri mwana.
Bikiyongeraho n’abanasibiza abana kugira ngo bazatsinde neza ariko nabo bakababara nk’abataye ishuri.
Umuyobozi w’akarere ka Nyamasheke, Kamali Aime Fabien, avuga ko kugeza ubu hari imibare y’abanyeshuri bataye amashuri nyamara imyirondoro yabo ntibashe kugaragara.
Agira ati “Twatangiye gukora ubugenzuzi ikigo ku kindi kugira ngo tumenye abana bataye ishuri nyakuri, kuko tubona imibare idahura n’imyirondoro ihari, bikavugwa ko imibare yongerwa n’abana ba baringa abandi bagasibizwa bakagaragazwa nk’abataye ishuri.
Uwo tuzasanga yarakoze bene ayo makosa azabihanirwa n’amategeko.”
Umwe mu barimu bakurikirana abana umunsi ku munsi avuga ko koko aya makosa ashoboka cyane, bikazasaba ubusesenguzi bukomeye kugira ngo iki kibazo cy’abana bata ishuri kigaragare mu buryo burimo ukuri.
Ati “Hari abana bata ishuri babuze ibikoresho nkenerwa nk’imyambaro, ibikoresho by’ishuri, bakigira mu mirima y’ibyayi, gukorera amafaranga mu ngo no gucuruza mu masoko.
Ariko imibare akenshi izamurwa n’abayobozi b’ibigo bashaka kubona indonke mu mafaranga bahabwa na leta.”
Mu karere ka Nyamasheke habarurwa abana barenga ibihumbi bitandatu bataye ishuri. Abana badafite imyirondoro y’amazina yabo n’aho bakomoka ntibaramenyekana umubare.
ubuyobozi bw’akarere butangaza ko mu gihe cy’icyumweru hakwiye kuba hamaze kumenyekana ukuri ku mibare nyakuri y’abana bataye ishuri.


text:
Kuwa 27 Ugushyingo 2016 ubwo hasozwaga Itorero ry’Abayobozi b’Amashami mu Nzego zose za Leta, Itorero ryiswe IMBAMBURIRAMIHIGO, Minisitiri w’Intebe, Anastase Murekezi, yibukije abayobozi b’amashami ko bafite inshingano yo gutanga serivisi nziza ku baturage, anashimangira ko bagomba gucunga neza ibya Leta kandi ntibatume ibintu bidafututse bibanyura imbere ngo bikomeze mu buyobozi bwo hejuru.
Muri uyu muhango wo gusoza Itorero ry’Imbamburiramihigo wari wabereye muri Stade Kamena mu Mujyi wa Huye, Minisitiri w’Intebe Anastase Murekezi yabwiye Imbamburiramihigo 786 zari zisoje Itorero, ko Iterambere ry’Igihugu rizaturuka kuri bo.
Minisitiri w’Intebe yavuze ko Perezida Kagame yamutumye kubashimira akazi keza bakora n’ubwitange bagira mu gushyira mu bikorwa Gahunda za Leta.
Murekezi yabasabye kuba umusemburo w’igenamigambi rinoze kandi rigamije impinduka mu Cyerekezo cya 2050, kwihuta mu kazi no kunoza ibyo bakora no guharanira Ubumwe bw’Abanyarwanda.
Minisitiri w’Intebe yagize ati “Mumaze iminsi icumi muri mu Itorero, hari byinshi mwahigiye birimo Indangagaciro na kirazira by’umuco nyarwanda, icyo Abanyarwanda tubategerejeho ni ugushyira mu bikorwa, imihigo yose mwahize. Muzarusheho kugira uruhare mu gutegura no gushyira mu bikorwa Politiki na Gahunda bya Leta bigamije kuzana impinduka nziza mu Baturage”.
Minisitiri w’Intebe kandi yabasabye kwirinda ruswa, kugira ubupfura n’ubudakemwa mu mikorere no mu myitwarire mu kazi.
Minisitiri w’Intebe Anastase Murekezi yashimangiye ko abo bayobozi b’amashami aribo kiraro gikomeye gihuza abayobozi bakuru, abakozi, n’abaturage.
Minisitiri w’abakozi ba Leta n’Umurimo Judith Uwizeye, yavuze ko gutanga Serivisi zishingiye ku muturage bizagerwaho kubera uruhare izi ntore zizabigiramo, zirangwa no kuba nkore neza bandebereho.
Ati “Imikorere yanyu y’ubutore si iyo mugaragaza hano, izanagaragarire no mu kazi. Muzabigaragaze muba Imbamburiramihigo; muharanira kuba ku isonga mu byo mukora; muba ba rudacogora ku rugamba ruharanira ineza y’Umunyarwanda; mube abatoza b’umurimo unoze; mube ba nkore neza bandebereho kandi mube ku isonga mu kubaka u Rwanda rushya n’iterambere rya Afurika.’’
Iri torero ryatangiye kuwa kuwa 18 Ugushyingo, rigamije kubaka indangagaciro z’umuco nyarwanda mu bayobozi b’amashami no kubongerera ubumenyingiro bwo kuyobora, ku nsanganyamatsiko igira iti “Gutanga Serivisi zishingiye ku Muturage ni Intego Duhuriyeho”.
Iri torero ryitabiriwe n’abayobozi 786 barimo abagabo 630 n’abagore 156, bafite uruhare runini mu itegurwa rya za politiki, amategeko no kubishyira mu bikorwa.


text:
Mumfashe bavandimwe, nakundanye n'umukobwa mwiza pe iwabo barabimenya dore ko tunaturanye aho nkodesha mbisanzuraho mbese tubana neza, mukuru we wabaga mu mahanga aza kuza nawe turamenyana noneho we aza arusha gutanga care murumuna we, ubuzima buza guhindukaho gato biba ngombwa ko ababyeyi ba bakobwa bombi bamfasha kwiga dore ko niga kaminuza,arko muri ibyo byose umukuru niwe mbona unyitayeho cyane ark mwibuke ko nabanje gukundana na murumuna we kuko ninawe twamenyanye mbere, murumuna we yarabiketse ko hari akantu kuri njye na mukuru we asigaye amunkurira ku buryo yanambujije kumuhamagara cg kumwandikira SMS dore ko bararana byose aba abizi, nindeka umukuru umubano mfitanye n'ababyeyi babo uzagabanuka dore ko ari we wabigizemo uruhare cyane kd na none nindeka umuto nabwo nzaba mbateje amashyari nk'abantu bavukana, none bavandimwe mumfashe, mbigenze nte ngo bose tubane neza kdi n'ababyeyi babo dukomezanye umubano dufitanye mbashe kurangiza kwiga nta n'umwe dufitanye ikibazo. INAMA ZANYU ZIRACYENEWE! Murakoze.
Subscribe to: Post Comments (Atom)


text:
Aho wowe ntiwaba uba mu idini ariko utarihurira na Yesu ubwe? Soma ubu buhamya
Ubu nabwo ni bumwe mu buhamya butandukanye bw’Imana yagiye yiyereka mu buryo butari bumwe. Ushaka kubukurikira neza wasura urubuga rwa gikristo mu rurimi rw’igifaransa ari rwo www.topchretien.com ukabona byinshi kuri bene aba bantu.
Ubw’uyu yitwa Patricia, yahoze aba mu idini y’Abahamya ba Yehova, ariko we ubwe yihamiriza ko Atari azi Imana ariko Yesu akaza kumwiyereka hanyuma akabona umurongo mwiza w’agakiza. Umuntu ashobora kuba mu idini runaka, yarahuye n’uriyoboye ariko atarahura na Yesu, nyiri ugupfira itorero. Niyo mpamvu mu gihe usoma ibi, tukwifuriza aho waba ubarizwa hose guharanira guhuhra na Yesu ubwe kndi ku giti cyawe. Reka dukurikire ubuhamya bwe.
‘’Navukiye mu muryango w’abagaturika ariko njye ntabwo nari umwizera wabo.
Ubwo nari mfite imyaka 20 nibwo natangiye kugira inzara n’inyota byo kumenya Imana ndetse no kuyishakisha, nibwo ninjiye mu bahamya ba Yehova ntangira kujya nsengana nabo, ninabwo natangiye kwiga Bibiliya mara imyaka ine.
Namenye amateka yose ya Bibiliya, mfata imirongo myinshi mu mutwe ariko mu byukuri umutima wari ugifite inyota y’Imana kandi numvaga ntagihinduka. Nafashe Bibiliya yanjye ndayibika, sinongera no gusubira mu rusengero, niyemeza kwituriza kugeza ubwo nzabonera Imana.
Nari mfite ibibazo byinshi nibaza ntashobora kubonera ibisubizo, natangiye kujya ngenda njyenyine, mfite umubabaro utabaho, natangiye no kujya ninywera itabi rimwe na rimwe.
Muri iyo minsi naje kumva abantu bavuga Imana kuburyo butuma mbyumva neza, numva biramfashije ariko ntangira kwibaza mu mutima niba nguma mu bahamya ba Yehova cyangwa niba nzajya njya gusengera muri abo bakristo mu itorero ry’ububyutse. Nibazaga ahari Imana muri ayo matorero yose nabagamo! Cyari ikibazo kinkomereye nari mu marira ntakizere mfite.
Natangiye gusengana umutima wanjye wose, nsaba Imana ko niba koko ibaho imenyesha aho nayisanga, Imana ntiyatinze kunsubiza, numvise ijwi rimbwira ngo ninjye Yesu wagupfiriye, yambwiraga ko ibyaha byanjye aribyo byamuteye kujya kumusaraba, yambwiye ko ankunda urukundo rwinshi kandi ko ashaka kunyobora, iryo jwi ryambwiye guhaguruka riranyobora nerekeza murusengero ntangira gusenga. Kuva ubwo nakiriye umutima mushya gukekeranya kurarangira.
Naje gushaka umugabo nawe ukorera Imana ndetse na bamwe mubo mu muryango wanjye barakijijwe. Ndashimira Imana kubw’igitangaza yankoreye njye ubwanjye ndetse no kubw’umuryango wanjye.
Ni kenshi umuntu abwira abantu kwikomeza ku Mana ngo banone icyerekezo cy’ubuzima ntibabyumve, ariko nshuti iyo wikomeje ku Mana irakwiyereka. Hari ubwo uba mu rusengero umeze nk’utazi nawe ubwawe icyo ushaka ariko Yesu ni mwiza iyo umushakanye umutima wose, arakwiyereka. Nanjye yaranyiyeretse rero ndahamya ko nawe yabigukorera kuko ntahinduka, uko yahoze kera, uyu munsi niko ari ari kandi niko azahora iteka ryose.


text:
Bimwe mu biranga ba Eustache
Eustache ni umuntu uzi gucunga umutungo, iyo yiyemeje kugira icyo akora aba yumva nta cyamukoma mu nkokora, abasha kuyobora, arashishoza kandi ahorana ibakwe.
Akunda kwigenga , ni umunyamatsiko kandi abasha gukomeza ubuzima aho yaba yisanze hose.
Eustache akunze kwigaragaza uko atari, akigaragaza nk’umuntu w’umunyamahoro kandi atariko biri, akigira umukene ari umukire.
Ni umunyambaraga, azi gukora imirimo y’ingufu, ni umuhanga no mu ishuri arabigaragaza, ibyo bigatuma asa n’uwiyemera kuko atajya atsindwa mu byo yiyemeje gukora.
Ni umuntu uba uzi imikino itandukanye kandi ikamuhira akaba ikirangirire.
Akunda gutembera, gusura ibyiza nyaburanga ibyo bigatuma yumva yishimiye ubuzima.
Ni umuntu ukunda impinduka mu bikorwa aho kuba mu magambo, niyo akiri umwana ababyeyi be baba bagomba kumwitaho bakamugaragariza urukundo kuko usanga aba yumva asa n’udakunzwe bikaba byatuma yigunga.


text:
Mu Isezerano Rishya hari ibice by'ingenzi ku kibazo cy'icyaha no kubabarirwa n'Umwana w'Imana.
Ibyakozwe 24:16 Ni cyo gituma mpirimbanira kugira umutima utandega ikibi ngirira Imana cyangwa abantu iminsi yose.
1 Abakorinto 4:3-4 Ni cyo gituma kuri jye bitagira icyo bintwara rwose gucirwa urubanza na mwe cyangwa n'abanyarukiko b'abantu; 4 kuko ndetse na njye ubwanjye nticira urubanza, kuko ari nta cyo niyiziho; nyamara si icyo kunsindishiriza: ahubwo Umwami ni We unshira urubanza.
1 Abakorinto 11:28-29 Nuko umuntu yinire yisuzume, abone kurya kuri uwo mutsima no kunywera kuri icyo gikombe; 29 kuko upfa kurya, akanywa, atitaye ku mubiri w'Umwami, aba aririye, kandi aba anywereye kwishyiraho gucirwaho iteka.
Abaheburayo 4:12 Kuko Ijambo ry'Imana ari rizima, rifite imbaraga, kandi rikagira ubugi buruta ubw'inkota zose, rigahinguranya, ndetse kugeza ubwo rigabanya ubugingo n'umwuka, rikagabanya ingingo n'umusokoro, kandi rikabangukira kugenzura ibyo umutima wibwira, ukagambirira.
1 Yohana 1:5-10; 2:1-2 Ubu ni bwo butumwa twumvise buvuye kuri We, tukabubabwira, yuko Imana ari umucyo, kandi ko muri Yo hatari umwijima na muke. 6 Ni tuvuga yuko dufatanije na Yo, tukagendera mu mwijima, tuba tubeshye, tudakurikiza ukuri: 7 ariko rero, iyo tugendeye mu mucyo, nk'uko na Yo iri mu mucyo, tuba dufatanije ubwacu, kandi amaraso ya Yesu Umwana wayo atwezaho ibyaha byose. 8 Nituvuga yuko ari nta cyaha dufite, tuba twishutse, ukuri kukaba kutari muri twe. 9 Ariko nitwatura ibyaha byacu, ni Yo yo kwizerwa kandi ikiranukira kutubabarira ibyaha byacu, no kutwezaho gukiranirwa kose. 10 Nituvuga yuko ari nta cyaha twakoze, tuba tuyise umunyabinyoma, kandi n'Ijambo ryayo ntiriba riri muri twe. 2:1 Bana banjye bato, mbandikiriye ibyo, kugira ngo mudakora icyaha. Icyakora, ni hagira umuntu ukora icyaha, dufite umurengezi kuri Data wa twese, ni we Yesu Kristo ukiranuka. 2 Uwo ni we mpongano y'ibyaha byacu, nyamara si ibyaha byacu gusa ahubwo ni iby'abari mu isi bose.
1 Yohana 3:19-22 Icyo ni cyo kizatumenyesha ko turi ab'ukuri, tukabona uko duhumuriza imitima yacu imbere yayo, 20 nubwo imitima yacu iducira urubanza, kuko Imana iruta imitima yacu, kandi izi byose. 21 Bakundwa, imitima yacu nitaducira urubanza, turatinyuka imbere y'Imana, 22 kandi icyo dusaba cyose tugihabwa na Yo, kuko twitondera amategeko yayo, tugakora ibishimwa imbere yayo.
Isezerano Rya Kera ntiriceceka kuri ibi kandi ryongera kuri byo kubabarirwa kw'umwizera. Ibice bimwe by'ingenzi ni Itangiriro 3 n'igisubizo cy'Adamu na Eva bagerageje guhisha icyaha cyabo kubwo kutemera uruhare rwabo n’igisubizo cyabo cy'ibibabi by'imitini. Ibyiyongereye kuri ibi byo hepfo aha, gereranya na Zaburi 32:1-7 na 51:1-13.
Zaburi 66:18 Iyaba naribwiraga ibyo gukiranirwa mu mutima wanjye, Uwiteka ntaba anyumviye.
Zaburi 139:23-24 Mana, ndondora, umenye umutima wanjye: Mvugutira, umenye ibyo ntekereza: 24 Urebe yuko hariho inzira y'ibibi indimo, unshorere mu nzira y'iteka ryose.
Imigani 20:27 Umwuka w'umuntu ni urumuri yahawe n'Uwiteka; rusesengura ibihishwe mu mutima.
Imigani 28:13 Uhisha ibicumuro bye ntazagubwa neza; ariko ubyatura akabireka, azababarirwa.
Yeremiya 17:9-10 Umutima w'umuntu urusha ibintu byose gushukana, kandi ufite indwara, ntiwizere gukira: ni nde ushobora kuwumenya uko uri? 10 Jye, Uwiteka, ni jye urondora umutima, nkawugerageza nkitura umuntu wese ibihwanye n'inzira ze, uko imbuto ziva mu mirimo ye ziri.
Hari ibintu bitatu bikenewe biri mu kubabarirwa:
Ibice biri haruguru byo mu Isezerano Rya Kera n'Irishya bikuza kandi bigasobanura ibyo kubabarira n'uruhare rwacu ku byerekeye icyaha cy'umuntu. Muri ibi bice, hari amahame menshi y'ingenzi.
Icyaha kizwi kitatuwe mu bugingo kibera intambamyi kwitangira kuyoborwa n'Umwuka Wera (reba Yakobo 4:17; Abaroma 14:23). Giteza agahinda Umwuka Wera (Abefeso 4:30), kizimya imbaraga ze (1 Abatesalonike 5:19), bigatuma Imana itumva amasengesho yacu yo gusaba (zaburi 66:18), kandi bikatubuza kugira imigisha myinshi n'imbaraga z'Imana (Imigani 28:13).
Intege-nke zacu zo gushaka iteka kwiyobora, no kutabyemera ntibitera inzitizi ku busabane n'Imana gusa ahubwo n'inzitizi ku guhinduka nyakuri. Dushyiraho uburyo tugaragara ko dukora iby'idini ry'inyuma (reba Yesaya 29:13) mu gihe dushaka kwiyoborera ubugingo bwacu kubwo kwirwaniriza ubwoba, umutekano muke, no gushoberwa n'ingamba zacu (ibihindizo byakozwe n'abantu) aho kuba imbaraga z'Imana (reba Yesaya 50:10-11; Yeremiya 2:13).
Buri wese muri twe, ntakeneye kwitekereza nk'ugiye gupfa, ahubwo buri munsi ni ukwisuzuma mu bugingo bwacu, uko twifata, ingamba mu bugingo, n'ibyo twiyumvamo, ubwoba, n'imyifatire (reba Zaburi 139:23-24; Imigani 20:27; 1 Abakorinto 11:28 n'ikurikira).
Kwisuzuma imbere ntacyo kwaba kuvuze tutavugishije ukuri imbere y'Imana na twe ubwacu. Kubeshya umuntu ashaka kwisobanura cyangwa kwanga ukuri dushaka guhisha imyifatire yacu ni umwanzi wo mu buryo bw'Umwuka n'ubusabane n'Imana (reba Zaburi 32:2b; 51:6; 15:12; Imigani 24:12; 21:2; Luka 16:15).
Kwisuzuma kuzira uburyarya kurakenewe kugira ngo umuntu yature mu buryo bwo kwihana kwuzuye - kwemera ibyaha umuntu azi byose no guhinduka n'ubuntu bw'Imana kubwo kwizera.
Ariko kwatura ni iki? Ni ukuvuga icyaha kimwe n’uko Imana ikivuga. Ni ugufata icyaha nk'uko Imana igifata. Ibi bigomba ibirenze kuvuga icyaha mu izina, kuko uko Imana ibishaka birimo kwanga icyaha. Bityo rero, kwatura icyaha harimo imyifatire yo kwanga icyaha.”239
Iby'ingenzi ku kwisuzuma no kwatura ni uko ari ngombwa kwitanga ngo tureke Imana iduhindure uhereye imbere mu bugingo bwacu kubwo kwizera, si mu ngamba zacu cyangwa se mu migambi yacu, ni ukuvuga, gutuma ubuzima bugenda neza kugira ngo twishime, ariko kubwo kwizera imbaraga zayo, Ijambo ryayo, kuyoborwa n'Umwuka, amasengesho, ndetse n'ibigeragezo by'ubuzima (Yakobo 1:2-4).
Ikindi cy'ingenzi ku guhinduka mu buryo bwa Bibiliya kubwo kwatura no kwishingikiriza ku Mwuka w'Imana ni uburyo buboneye bwa Bibiliya ku kubona icyaha. Dukeneye cyane gusobanukirwa ko umuzi w'icyaha ari ukwiyobora. Kwiyoborera ubugingo ni nk'urukungu rutangira gushora imizi kandi rukabyara ibindi byaha turwanya. Iki ni ikintu abantu bashobora gusobanukirwa cyangwa bagasuzugura kubera ko ikidukomereye ari ukureka kwiyoborera ubugingo.
Dukunze kwatura ibyaha by'inyuma, ibigaragara, ariko ntitubibona nk'uko biri, imbuto z'ingorane z'icyaha dushaka kwiyobagiza, ni ukuri, izo dushaka kwiyibagiza, ibiri ku mutima wa kamere izana kwifuza – gushaka kwiyoborera ubugingo, kubaho twigenga n'ingamba mu bugingo.
(1) Ibyaha by'ibyo dukora - Gukora ibyo tutagomba gukora.
(2) Ibyaha by'ibyo tudakora - Kudakora ibyo twagombaga gukora.
Cyangwa
(1) Ibyaha byigaragaza - kwica, ubusambanyi, kwiba, gukoresha abandi mu buryo bubi, n'ibyaha by'ururimi nko kubeshya, kunegura, kwivovota, kunenga, amagambo y'ubupfu, kuvuga abandi nabi.
(2) Ibyaha biva mu bitekerezo - kwangana, kwiheba, urwango,, kwiyemera, ibyifuzo bibi nko kwifuza.
(3) Ibyaha by'imizi - Ibyaha byo kwiyoborera ubugingo, kutakira ubuntu bw'Imana, ibyo umuntu yikorera (idini, iby'isi, ubutunzi, ingamba z’umuntu zo kwiyoborera ubugingo, kwirinda no guhunga, n'ibindi).
Bityo rero, mu mucyo w'ibyo ibyaha bishobora gukora n'ingamba zo kwiyoborera ubugingo ku by'ubusabane bwacu n'Umwami n'ububasha bwacu bwo guhinduka, dukeneye:
(1) Gusuzuma ubugingo bwacu buri gihe mu mucyo w'Ijambo ry'Imana kubwo kwiga no gutekereza ku Ijambo ry'Imana.
(2) Kwatura, kwemera ibyaha byihariye, nk'uko tubihishurirwa n'ibikoresho by'Imana (Umwuka, Ijambo, kuneshwa, abantu, kugeragezwa).
(3) Kwiringira amasezerano y'Imana yo kutubabarira iyo twatuye ibyaha byacu no kumenya ko ibyaha byacu byababariwe.
(4) Gufata ibyo dukeneye muri Kristo bitubashisha kurwanya kamere yacu y'icyaha n'ubupfu buterwa n'icyaha, kwegera Imana, kuyigira ubuhungiro bwacu n'isoko y'ubugingo.
Kwisuzuma gukurikiwe no kwatura ibyaha bigenewe guhagarika imyifarite-nkoracyaha, ariko ibyo bishoboka iyo bitwegereza Imana mu buryo ituma turushaho kwishingikiriza kuri Yo n'ibisubizo byayo mu bugingo no mu byaha byacu. Nta na rimwe kwatura ari impamvu ibyaha byakozwe, si no kwisuzuma ngo twimenye abo turi bo nyakuri. Ni ukwegera Imana no guhindura. Ibi ni byo bivugwa muri 1 Yohana 1:8-2:2; Zaburi 119:59; 139:23-24; Imigani 20:27; 28:13 na Yeremiya 17:1 n'ikurikira.
Imigani 28:13 haravuga ngo, “Uhisha ibicumuro bye ntazagubwa neza; ariko ubyatura akabireka, azababarirwa.” Ijambo “ibicumuro” ririmo uburyo bwose bw'icyaha, na “uhisha” ririmo uko abantu bakunda gusuzugura, gusobanura impamvu, cyangwa guhakana. Ibyo dukunda kwumva kandi ahari twese dukunze gukoresha ni: “Uko ni ko nteye.” Inkurikizi ni uko intege-nke, n'ibindi, ari ikosa ry'undi wundi kandi ntidushobora guhinduka kubera ko iyi ngorane ari kimwe mu bitugize. Ariko Imana ivuga ko dushobora guhinduka kuko yabiduteguriye muri Kristo.
Reba ukuntu ayo magambo avuga byinshi kandi avuga ibintu bikomeye, “mbabarira ibyaha byanjye byose,” ashobora kuba uburyo bwo guhakana cyangwa guhisha ibyaha runaka mu bugingo bwacu. Isengesho nk'iryo rishobora kuba uburyo bwo kwemera ibyaha bimwe nk'ibigize imibereho y'umuntu. Iyo tutabasha kuvuga ibyaha byacu mu mazina kubwo kwisuzuma no kutaryarya, kwatura nyakuri, turabihisha.
Umuntu uhisha ibyaha bye, uyu murongo utubwira ngo, “ntazagubwa neza.” Igiheburayo kivuga ko adashobora kugubwa neza. Uko akomeza kwirengagiza cyangwa kwisobanura ku cyaha cye, ntazabona amahoro y’Imana, cyangwa umunezero nyakuri, kandi nta kunesha mu by'Umwuka. Ijambo ry'Igiheburayo rivuga “kugubwa neza” ni tsaleach. Mu Isezerano Rya Kera rikoreshwa ku muntu utunganirwa kubw'umurimo w'Imana ku bwe kubera ko yashatse Umwami kandi akamukurikira (Yosua 1:8; Zaburi 1:3; 2 Ngoma 26:5, 31:21). Ku rundi ruhande, iyo duhishe cyangwa tukirengagiza ibyaha byacu, twitandukanya ubwacu n'umugambi w'Imana, imigisha ye, n'imbaraga ze. Ibi bivuga ko dutakaza gutabarwa, amahoro, uburuhukiro, no kugubwa neza mu by'Umwuka, ubugingo bwinshi, tudakurikije imyifatire y'idini y'inyuma (reba Zaburi 50:16-23; 66:18; Imigani 28:9).
Igice cya kabiri cy'Imigani 28:13 (cyavuzwe haruguru) kiduha isezerano ryihariye iyo ibintu bibiri bikozwe.
Tugomba kwatura ibyaha byacu. Nk'uko byasobanuwe haruguru, ibi bivuga ko tugomba kwemera nta buryarya ibyaha tuzi, kwiyemerera ubwacu no kwemerera Imana ko ibyo twakoze n'ibyo dukora (urugero nk'uburyo icyaha gikorwamo) ari bibi, icyaha, kandi bikabuza ubusabane bwacu n'Imana.
Uburyo icyaha gikorwamo bugomba kwangwa, kandi, hakurikijwe ko Ibyanditswe bisa, ibi bivuga ko bigomba gusimburwa no kwubaha Imana (reba Abefeso 4:24-32). Mu Giheburayo, “akabireka” ni inshinga iri mu buryo bw'igikorwa gihoraho cyagombaga kubamo uburyo bwo kwiga kureka no gutera umugongo icyaha. Bifata igihe kandi bisaba gukura ngo umuntu abashe kurwanya ingeso zaritse muri we, ariko tugomba kwitangira uburyo n'imibabaro iri muri ibi.
Imana isezeranya ko umuntu nk'uwo azababarirwa. Ijambo “azababarirwa” mu Giheburayo rivuga “gukunda cyane, kugira ibambe, kubabarira.” Byerekana urukundo rwihariye, cyangwa kugirira impuhwe abatagira kivurira, cyangwa abantu, kubera ingorane yabo yihariye cyangwa intege-nke, bakeneye urukundo rubashyigikira no gufashwa n'undi. Ibi birimo kutagira intege kwacu bidutera kugwa no gucumura, n'iyo, nk'uko Pawulo abivuga mu Baroma 7:15, tudashaka gucumura. Bityo iri sezerano ry'urukundo ntirivuga kubabarira gusa, ahubwo imigisha y'urukundo rw'Imana no kuduhaza: kuduhaza n'imbaraga z'Imana byo kunesha no guhinduka.
Tugomba kubona, rero, ko intego yo kwatura ari uguhinduka, gukizwa ibyaha, kandi ibi bisaba gutunga urutoki icyaha kiri mu bugingo bwacu. Kwanga icyaha kizwi no kumenya izi ngamba zo kwikingira, n'ibindi, ni ngombwa cyane ku bugingo bw'Umwuka bwacu, guhinduka by'ukuri, no kubaho neza kwacu kwa buri munsi. Bikuraho kwicira urubanza, bitanga amahoro, ni uburyo bwo kugarura ubusabane n'Imana, kwuzuzwa Umwuka Wera, amasengesho y'ukuri (Zaburi 66:18), kumurikirwa mu buryo bw'Umwuka, n'ubumwe mu murimo n'urukundo no gufasha abandi.
239 Ryrie, Basic Theology, pp. 302f.


text:
Njyewe Ndi Umwe Mubayobozi Bayoboye Itorero Hano Mu Rwanda Ariko Ndasaba Sibomana Na Rwagasana Bayoboye A. De. P.R Ko Bashaka Ukobakemura Izobombori Bombori Ziri Mubayobokebabo Naho Iyoturufu Yo Kuvugango Ababareze Ngo Bakorana N,abarwanya Igihugu Icyo N,icyinyoma Kugirango Iba Kristo Bapfiremo Batagira ijambo Ndabaza Abo Ba Bishop Ba A. De. P. R Mwibuka Ko Bibilia Ivugako Abakuru Bagombakuba Abagaragu Babandi Dore Umugani:abari Abahanya Yesu Yabakuye Ku Icyavu Bamaze Guterera Yesu Baramukwepa!! Yesu Azababwira Ati Mumve Imbere Sinigeze Kubamenya Mwankozizibibimwe! Kuvugango Abakristo Banyu Ngo Barwanya Leta Aha! Ninko Kuvugango Umwana Wawe Ngwararoga Umva Iherezo Ryabyose Riribugufi Abakristo Ba A.De.P.R Musome Ibyahishuwe18:4-5 Unkeneye Hamagara Tel0786117385/0726848480 Leta Yacu Ifite Inzego Z,iperereza Zitayobowe Naba Bishop Ba A.De.P.R Nigira Icyo Ikora Izagikora Itavanye Amakuru Kuri Aboba Bishop Kuko Muribose Ntawereta Yahaye Akazi Cga Bareke Kuzabya Itorero Bajyegucunga Umutekano Babagire Dasco
Birababaje Icyampa Uwiteka Imana Yaybarokore Ikaba Hagati Yabo Banyakubahwa Bo Mu Mana. Nabo 25 Nimbaga Yacu Abapantecote , Maze Kdi Mbibutse Ko Mwe Bakuru Cyane Muzabarizwa Imbere Ya Yantebe Y Imanza Y Imana! Intama Nazo Muzazibazwa
Yesubashimwe mbese ubu nkabanyamakuru bose ndetse nizindi nzego zose;ubu iyo basomye ibyandikwwa nibitekerezo batanga.wahita nawe ugira impungenge uziko nawe nabonye uvugira abo bagabo bashinja gucunga nabi ibya ADPER;nukuberaki?ese koko byaba aribyo hafatwa uwuhe mwanzuro?mwibukako BISHOP badasimburwa keretse apfuye cyangwa,......
Mumenye ko mu minsi y’ imperuka hazaba ibihe bigoye"bazaba bakunda cash birarira,bangana.... none rero mucyo tubatere umugongo.adepr bye
Bavandimwe rero ka mbabwire,
mba muri ADEPR yewe mazemo iminsi, ndashaka kubabwira icyo ntekereza kuri iyi nkuru nsomye.
IMPAMVU Z’IBIBAZO BIRI MURI ADEPR:
1. GUTA UMURONGO
ADEPR yataye umurongo wayo yagenderagaho, ibi bituma bajya mu bindi bitangenderwagaho mbere. Umurongo bataye ni INSHINGANO YESU YATANZE BAGENDERAGAHO MBERE "mugende mu mahanga yose mubwirize abantu bihane, mubabatiza ......" yemwe abo dufatanije kuba muri ADEPR, ibi biracyariho???????
Umupasiteri umwe niwe uherutse kubwira abakirisito be ngo : “Njyewe mperuka kubazwa iby’abakirisito bihana kubwa USABWIMANA Samuel!!! Ubu bambaza iby’amafaranga gusa!!! Ubwo rero muzane AMAFARANGA!!!
Undi we mu nama bakora z’abashumba, yaravuze ngo: ni kangahe mwumvise tubabaza iby’abihana??!!! Turababaza amafaranga!!!!!!!!!!!!!!!!!!!!!!!!
Tuvugishije ukuri, uyu niwo murongo itorero ryangenderagaho cyangwa se rikwiye kugenderaho????
2. IVUGABUTUMWA RIPFUYE
Guta umurongo byatumye ivugabutumwa muri ADEPR ripfa.
Iyo urebye ivugabutumwa ririho uyu munsi muri ADEPR, usanga ko hatariho kwigisha abantu icyo bibiliya itubwira ahubwo twihimbiye ibyacu: aho kwigisha abantu kwihana ibyaha, turi kwigisha abantu ibitangaza!!! Aha turi kwirengagiza ijambo rivuga ngo “mubanze mushake ubwami bw’Imana no gukiranuka, nibwo ibindi byose muzabyongererwa†.
3. KUTAVUGISHA UKURI
Iyi nayo ni indi mpamvu ituma mu itorero havuka ibibazo byinshi.
Iyo urebye mu gihe cyo ku bwa USABWIMANA Samuel na mbere yaho, ukanareba ubu biratandukanye cyaneeeeeeee!!!!!!!!!!
Ukuri kwarabuze mu bitwa abakozi b’Imana, hasigaye harimo icyo nakwita SIYASA BIRABABAJE MU BAKOZI B’IMANA.
Ibi ndabivugira ko mbere habaga amanama guhera mu maparuwasi, bakiga ku bintu runaka noneho bikazagera hejuru muri bureau nyobozi, none ubu abakirisito twumva ngo byabaye uku n’uku bitarigeze bibanza mu Manama yo hasi kandi barangiza bakavuga mu bitangazamakuru n’ahandi ngo ibi nibyo abayoboke ba ADEPR bemeje!!!!!!!!!!!!!!!! Babyemereje he? Ryari? Ese niba byaremejwe kuki nyuma yaho, abo bayoboke bahindukira akaba aribo bibaza ibyabaye ibyo aribyo??? Mwitubeshyera kandi mwitubeshya.
Abayobozi nibamenye ko ibyo bavuga bidakorerwa I Kigali gusa ahubwo bikorerwa mu maparuwase yose.
Urugero: ngo gisozi itangwa ku bushake nta muntu uyihatirwa???!!!!!!!!!!!!!!!!!!!!!!!!!!! Banyamakuru mwe muzamanuke mu midugudu no mu maparuwase ya ADEPR hirya no hino mubaze abakirisito muzamenya ubwo bushake!!! BIRABABAJE.
4. URWANGO
Iki kintu cyo kwangana cyahawe intebe cyane kuko umuntu aravuga ngo iki ntikigenda neza, ubwo akaba yiswe umwanzi w’iterambere muri ADEPR!!!!!!!!!!!
Noneho byahindutse kuba umwanzi w’igihugu n’umudendezo w’abanyarwanda.
Iki ndakibaza abayobozi ba ADEPR, ikibabaje nuko batansubiza cyangwa ngo babe babisomye:
1. kuki abo bapasiteri, abarimu, abadiyakoni n’abakirisito mubise abanzi ari uko bavuze kandi bagaragaje ibibazo biri muri ADEPR?
2. Kuki mbere yaho mutabibareze ngo bakurikiranwe? Numva iki (guhishira) mwakakibajijwe mu nzego z’umutekano.
3. Kuki mutagaragaza ibimenyetso by’uko abo 25 bakorana n’umwanzi???
5. IBINDI
a) Ko uwo Pasiteri avuga ko byemejwe mu UKIAMKA, kandi agasoma ririya jambo Pawulo yanditse; kuki abiswe abepisikopi ari bariya babiri gusa?? Ese ubwo n’abashumba bose n’abapasiteri nibagomba kwitwa ba bishop??
b) Kuki mutabizanye mu nama y’abashumba ahubwo mugahita mu bitangaza mu nama yabereye ku gisozi? Cyane ko inama y’I Nairobi yabaye mbere cyane.
IMYANZURO YANJYE
1. ADEPR mureke twibuke umurongo twagenderagaho wo guhindurira abantu kuri Kristo;
2. ADEPR Mureke dukore ivugabutumwa rishingiye kuri bibiliya aho kureba ku nyungu gusa;
3. ADEPR mwemere tuvugishe ukuri ku bibazo bihari tureke ibinyoma byo gucengana;
4. ADEPR tureke urwango kuko uwanga mugenzi we ari icyaha ku Mana;
5. ADEPR mureke twibuke uko itorero ryayoborwaga.
MWIKWICA ITORERO
Sibomana na Mugenzi we mbona bakwiye kwigira muri politique iby Imana bakabyihorera kuko baravangiwe kandi bari kuyobya benshi bitonde gusa kuko Imana ntinegurizwa izuru. Kandi kwirirwa banduzanya mu binyamakuru si byiza kubantu batizera kuko biri gufungira benshi gukizwa. Mwirukanye Samuel mumuziza ubusa , mwirirwa musebya abayobozi ba mbere mubatekera genocide kandi muziko ntayo bakoze. Mwihane bigishoboka
ba apotres ndabemera
kuri iki kintu kijyanye n’ubwumvikane buke burikuvugwa, ririya tsinda rya bantu 25 dusangamo ibyiciro bitandukanye nk’uko abayobozi bacu babivuga , inama natanga bicare babumve neza kandi hafatwe imyanzuro inogeye buriwese urebwa n’ikibazo kuko kwegura kuvugwa burimunsi muri ADEPR bikoza isoni abayoboke , dusigaye twibaza niba I torero riragwa n’umwuka w’Imana ariryo ryabangamira ubuzima bwa banyarwanda no kubuza umudendezo abatuye igihugu, ariko niba batari maso twe dufite ubuyobozi bw’igihugu buhora bureba aho icyahungabanya umutekano w’igihugu cyaturuka, nukuri dukeneye kujya twumva ibikorwa byiza bijyanye n’iyobokamana aho kumva amacakubiri mu Itorero ryacu.
twibaza impamvu iyo hagaragaye ikibazo mumikore yabo bayobozi
ba Adeper kuki bahita bashinja abatanze ikirego ko arabagizi banabi? mubisesengure murrbe kuko ubwobuyobozi bufite ikibazo kdi ntabukiristo burimo ahubwo Bose baveho dutore abandi Murakoze
Akalkan!!! Ntibyoroshye ariko abo bayobozii basobanure ibyo babajijweahubwo bazane izo mpapuro no mu ma paroisse, imidugudu natwe twandike,
Bene Data intonganya zivahe? Nimureke dishikame twiyubakire igihugu ndetse n’Itorero ryacu, naho biriya tubyihorere tubirenge. Ntabwo byoroshye kuyobora muri iyi minsi kuko uyoborwa aba yumva yarusha ibitekerezo umuyobozi kandi ngo utabusya abwita ubumera. Mbese mwebwe uwabaha kuyobora murabona mwakora iki koko? Musenge cyane ahubwo mutajya mu moshya. Kuva kera kose abarwanya ibyiza bahozeho kdi bazagumaho, ariko mureke twubake, twime amatwi abashaka kutuzitira, cyane ko iyo urebye neza usanga bariya Bose. banditse iriya baruwa bakanasinya atari abayoboke ba ADEPR, bakoze ibyaha barahagarikwa none bashaka gukomeza gutikurira hanze. Nibatihana bizabagora, ariko mwebwe mutuze dusengere Itorero, Kristo azakomeza kurirengera kuko nubundi yarirengeraga. Murakoze
njye ndabona ari abanditse aya amabaruwa batarebye kure ariko na none aba bantu ntakigaragaza ko barwanya ubuyobozi bw’igihugu ahubwo hakurikiranwe ibi bintu mumaguru mashya hagaragazwe ukuri
Njye nzineza KO uRwanda ruyobowe muburyo bwiza abayobozi bafite ubuhanga nubushishozi, rero aba bantu bo muri ADEPR bareke kwitiranya ibibavugwaho nimiyoborere yigihugu cyacu kuko nanjye iyo menya igihe iyi baruwa yandikiwe MBA narayisinyeho rwose Sibomana ukwiye kwegura nubwo amafaranga y’a D’Ove hotel nayatanze ariko ntibimbujije KUREBA ubusambo nubushishozi buke mwagize mugurisha imitungo yitorero
Ndabona umuzimu wa wamugabo wumugome wavuze ngo abantu babatwikire ku rutare yazutse!
Gusa abo bayobozi bareke kubeshyera abantu bimana kdi nabo ari abakozi biyita bimana bisobanure kubyo baregwa maze hafate undi mwanzuro niba badashoboye baveho.
Gusa abo bayobozi bareke kubeshyera abantu bimana kdi nabo ari abakozi biyita bimana bisobanure kubyo baregwa maze hafate undi mwanzuro niba badashoboye baveho.
KILIZIYA ni imwe, itunganye Gatorika.
njye ndabona abo bayobozi ari amatakirangoyi no kuyobya uburari aho kwisobanura Ku byo baregwa bati"abo ni abakorana n,abarwanya leta banashaka kubangamira amatora y,umukuru w,igihugu"kuki niba aba ba Tom Rwagasana bakunda igihugu koko batabivuze mbere y,uko baregwa?bakabivuga nyuma y,uko hagaragajwe amakosa yabo?Ubuyobozi bw,igihugu ahubwo bucyemure iki kibazo kandi aba bayobozi aho bashaka gushyira ababarega nabo bazahajye nibahamwa n,ibyo baregwa.Ikindi kandi Abo Bose bakora ibiteye isoni mu itorero ry,Imana bagize akarima kabo bamenye ko Imana itarenganya ari nayo mucamanza MUKURU Atari nk,abantu.Aho ntibabona bakora ibyo byose ikabihorera bakagirango ihwanye nabo mubareke igiye kugaragaza abayikorera by,ukuri n,ababeshya ngo barayikorera bishakira indonke aho kuyobora umukumbi wayo Ku GAKIZA.
Aba Bantu bagiye bareka imitwe?aba bayobozi ba ADEPR bari gubimba impamvu?kuki batabivuze mere?tom ndamuzi twabanye PSF
ibyo bintu bya sheke bahora bavuga bigaragaza urwego rw’abarega mu kugira imitungo kuko gutanga sheki itazigamiwe nta muntu ukoresha sheki bitabaho urugero niba ukoresha ikarita ntabwo wari wajya ku cyuma wagisaba amafrw ugasanga ariho ari make ubwose ko ari wowe uba ubyikoreye icyuma kigushinjije gusaba amafrw udafite ntibyakubaho ikindi sheki imara ukwezi igifite agaciro kuki umuntu atasanga undi yayakuyeho bibaho kenshi keretse abantu bakoresha udufrw duke
Gutanga ibitekerezo kukibazo kihari nibyiza, ariko nk’umuntu uvuga ngo ADEPR yataye agakiza ararengera, icyo n’igitutsi, tuvuge, dutange ibitekerezo byiza kd byubaka murakoze
ariko nka pastor ruzibiza viateur,aho gusobanura ibyaha muregwa uratinyuka ukabeshyera abantu ngo bakorana nimitwe yiterabwoba,ngo bari kubangamira amatora yumukuru wigihugu? ubwo urumva wowe uwakugerekaho ibyo ukoze wumva wakishima? ibyo bikugaruke kumutwe. murabura gukemura ibibazo mwirirwa muteza murwanira amaturo nudufaranga twabakene ba adepr mugahimba ubugome bungana kuriya? ndumiwe uziko none muteyubwoba!!! umuntu azavuga ukuri mumushinje kurwanya igihugu?noneho nutazajya azana amaturo muramushakira ibyaha byo gusenya igihugu. ntiwarukwiye kuvuga biriya bintu bya politic ufite bible kuko biteyubwoba pe nkurikije ubunyangamugayo wagiraga barakwanduje.
Benedata ndagirango ngire icyo mvuga kurbi birikubera muri ADEPR NIKENSHI ABA BATEGETSI BIRI TORERO BAVUZWE KD UGASANGA IBIBAVUGWAHO HARAHO BIHURIRA NUKURI IKIGARAGAZA KO BATAGAMIJE KUYOBORA INTAMA AHUBWO BAFITE INDI MIGAMBI # iri niterabwoba ngo uzajya avuga ibitangenda azitwe umwanzi wigihugu .nasabaga reta kutemerera amadini kuyitwaza ibi bukwiye kwamaganwa reta nitabyamagana birahita byerekanako Reta nayo ifite akaboko muri ADEPR NTAKUNTU IBIBAZO BYO MWITORERO MAZE BIKITIRIRWA POROTIKE MAZE RETA IGACECEKA NIKIBAZO.
Haaaaa nimureke Rwagasasa na Sibomana bubatse hoteli nziza igiye guha akazi abanyarwanda,none ziriya ncakarafu zanditse tract ahubwo bazazifunge!
Iyi ADPER bafunge burundu irimo ituvangira inadutesha igihe.izanye iby,amatora ite n,aya mafuti yose.Mpyisi Ezira yababwiye uwo mukorera.
jye ubu numiwe nabuze icyo mvu
ga n icyo ndeka . Ndabasabye mwe guha umwansi icyuho cyo kubasenya. muri mwe harimo ababeshya uko biri kose
kandi handitswe ngo ntukabeshyere mugenzi wawe. Bibiriya mufite murayisoma cg?
Aba bagabo nibareke kutubeshya ntibavangire abanyarwanda. nibisobanure ariko boye gutwerera ibibazo byabo abanyarwanda muri rusange. ngo amatora, gukorana n, abarwanya Leta, Ibi ntaho bihuriye. uruzi iyo byibuze bavuga bati guhungavanya umudendezo w,ab,ADEPR?
AYA matiku ntazashira kuko ADEPR bataye agakiza,bariyononnye niyo mpamvu bombori bombori itazashira. Kandi rwose nibitari ibi bizaza kuko abayobozi bafitanye urubanza n’Imana bakoze ibyanga n’Uwiteka ukuri kurabura muri bo ,ubushizi bw’amanga burabura muri bo n’ibindi byinshi ahubwo bimika ibyaha by’uburyo butandukanye birimo ibyo byose kwirirwa bakorongana mu binyamakuru,ubusambanyi,gukundz impiya aho gukunda Imana. Gusa inuma y’inyamakenga ikwiye kwigurukira ikareba uko yirwanaho. Ahubwo ikipe y’umupira w’amaguru igeze he ngo izakine icyiciro cya kabiri? koko urumva ubundi Imana yabaturiza
Ariko rero Leta yari ikwiye kwinjira mu bibazo bya ADEPR bakagenzura ukuri kubareze harebwa imicungire ya ADEPR kuko harimo ibibazo bidasobanurwa natanga urugero: Icyitwa CICCO abakristo batanze cash zabo ngo bari gutera imbere ariko ayo mamiliyoni ntawuzi irengero ryayo nta busobanuro bwaho yagiye butangwa .Ibya Dove byo wenda inzu ziragaragara nubwo agaciro zihabwa katabaho.Bazasobanure ibya CICCO kuko igihe twataye dusobanurira abantu ibyacyo iyo batubajije cash zabo tubura ubusobanuro.Hanyuma ibi byo guhangana kubari kumbehe no kwishyira muntera nabayirwanira ngo bayigeho ntawe bikwiye mubareke Imana niyo izabibabaza mwe mucungane n’ibyo ubugingo bwanyu gusa.
Leta y’u Rwanda izashishoze itazagwa mu mutego w’abafite irari ry’uby’isi. Baba abafite ADEPR mu minwe, baba n’abashonje kuko bakuwe ku mbehe Leta izabakiranure iraramye. None se uyu muvugizi wa ADEPR arananirwa gusubiza ku bijyanye n’imitungo ahubwo agahimbira abantu ibyaha bikomeye kuriya ? Nawe nibigaragara ko abeshya azashyirwe aho yashakaga gushyira abandi.
mbega abayobozi ba ADEPER! ahokwisobanura kubyo baregwa barashinja ababareze guhungabanya umutekano wigihugu! ahubwo babakurikiranire hafi kuko jyendumva bashaka kuyobya uburari kugirango batazasobanura kubyo muregwa!!!
Ikibazo abanyarwanda turi kwibaza, niyihe mpamvu itumye aba bayobozi bakuru ba Adepr bavuga ibi bintu aruko hamaze kugaragazwa amakosa yabo?
Banyamakuru ba UKWEZI.COM tubizeyeho ubushishozi mu nkuru zanyu zicukumbuye, mudukurikiranire iki kibazo cya ADEPR kugeza kumunota wanyuma kuko ntamukino utajya urangira niyo byanze bashyiraho inyongera byakwanga bagatera penarite hakaboneka utsindwa.
IMPAMVU zibi bintu zishobora gucangaranya abantu, bakumvako byacitse kandi aramafuti gusa.
ABAYOBOZI B’IGIHUGU CYACU NABO NDABIZEYE BARABIKURIKIRANA KANDI BISHOBORA GUKORA KURI BAMWE MUBAREGWA Cg ABAREGA.
Ngaruke kuri ADEPR Itorero riyoborwa n’umwuka wera muri mumaki? Umwuka wera nuza Uzayobora abantu ubemeze ibyaha byabo! UMWUKA WANANIWE UBU MUGIYE MUNKIKO!!! Ese mwabanje kwicarana birananirana?
Ese Bakristo ba ADEPR mwe murabivugaho iki?
Nukuri Imana ibafashe narinafashe icyemezo cyo kuva kuri ADEPR ariko mundemye umutima Imana izabikemura ariko se wowe abagabo bameze kuriya batanga check zitazigamiye ko numva ari abatekamutwe koko abantu barya amafaranga yabo bayobora ko numva bazengereje Imana Aho yo ntizabishyura imiryango yabo ibasengere njyewe sinabasha kubasengera inkende uko yurira niko niko irushaho kugaragaza............uko iteye
Ariko nge ndibaza; kuva Jean Sibomana na Tom Rwagasana batangira kuyobora iri torero rya kristo kuki iteka aribo bagarukwaho cyane kandi ibibavugwaho ugasanga nibintu bimwe?? Ese ibibazo biri Muri ADEPR ningombwa Ngo bizahagurutse intore irushizindi intambwe ( His excellence) cg inzego zibishinzwe zakagenzuye abs bagabo? Kuko batangiye nokugira amatiku yabo impamvu zijyanye numutekano wabanyarwanda muri rusange
U Rwanda ni gihugu gifite inzego dufitiye icyizere ibyo birakurikira nywa nazo kandi abazagaragaraho amakosa bazahanywa .itorero ryo nirya kirisitu kandi yiteguye kuri rengera.
Ariko ko ubugome bwateye,amakimbirane yo muri ADEPR ahuzwa gute no gukorana n’abanzi b’igihugu?Simba muri ADEPR ariko iyo wumvise ibiberamo wumva bisa n’ibyo mu mashyaka ya Politiki na yo atiyubaha!Kuvuga ibitagenda mu itorero bihuzwa bite n’amatora y’umukuru w’igihugu!?Ko aruko inzego zacu z’igihugu zigira ubushishozi n’iperereza nk’aba bantu ntibari babageretseho urusyo.Hanyuma ejo bagafata Bibiliya ngo Yera bakajya kwigisha abakirisitu gukundana bo bacagagurana!!!!
Ahaaaa ! Niba bigeze aha koko birashyushye ni nk’umupira wa ARSENAL na MAN U bakinira igikombe kumukino wanyuma stade iba yuzuye. Kuko iyo bigeze ku guhungabanya umudendezo w’abanyarwanda n’ukuntu twawugezeho akuya katurenze,nta mikino iba ihari. Aha inzego zibishinzwe zifite ubunararibonye mugushishoza ziratanga umwanzuro ukwiriye ndabyizeye ! Bakristo ba ADEPR ibi ntibibabuze kwuzura umwuka Wera. Kristo ni Umwami,Halleluya..!
Imana irengere itorero ryayo
Eeeeeeee, aba bagabo none ko bibutse kuvuga aba ba pastors ari uko berekanye amakosa yabo ? aho uwabohererza PAC ntiyabatamaza ! ahubwo ubuyobozi tuzi ko bushishoza burarebe iby’aba ba bishops kuko ibi si ukubera Kristo intumwa nziza ! kuki bemeye guhishira abagambanira igihugu bakabizana ari uko batangiye kuregana ????? ahaaaa
Bakristu bene data mukomere turi mubihe bwanyuma turwanishe ijambo ry’Imana kdi tuyobowe mumwuka


text:
Mu muco Nyarwanda habamo urusobe rw’imihango abantu basigiwe na basekuruza. Aha ni ho usanga imigenzo imwe n’imwe ijyanye n’imibereho rusange, kuri ubu isigaye ikorwa na bake.
Muri iyo mihango twavuga Umuhuro, gutinyisha, kwita izina n’iyindi.
Ingeri zitandukanye z’abanyarwanda baganiriye na IGIHE, bamwe muri bo bemeza ko iyi mihango igenda ikendera.
Umuhuro
Bamwe mu basheshe akanguhe bemeza ko uyu muhango usa n’uwakendereye, aho bashingira ku kuba kuri ubu imihango y’ubukwe isigaye ibera umunsi umwe.
Ngaboyamahina Damien w’imyaka 78, utuye mu Murenge wa Jabana, mu Karere ka Gasabo yagize ati “Buri bucye umukobwa agashyingirwa, urungano rwe rwajyaga kurarayo bagatarama bakamusezeraho, ba Nyirasenge na ba Nyina wabo bakamuganiriza,bamugira inama z’uko azafata umugabo we, akamwubaha, akamukuyakuya ni byo bitaga kurara umuhuro."
Yakomeje agira ati "Ubukwe bw’ubu busigaye bubera umunsi umwe, ugasanga imihango imwe n’imwe iburijwemo.”
Gutinyisha
Murumuna w’umukobwa washyingiwe, cyangwa undi mwangavu wo mu muryango we, yaramuherekezaga agiye gushyingirwa, akajya amuganiriza, akamwakirira abashyitsi, akamukorera n’utundi turimo mu gihe runaka kubera ko we yabaga agifite amasoni.
Uyu muhango uracyakorwa?
Bamwe bemeza ko hari aho uyu muhango ukorwa, abandi bakavuga ko utagikorwa kubera impamvu zitandukanye zishingiye ku iterambere rigenda ryiyongera mu Rwanda bikaba ngombwa ko hari imwe mu migenzo ya Kinyarwanda itagihabwa agaciro.
Umwe mu bo twaganiriye utifuje ko dutangaza amazina ye yagize ati “Kuri ubu umuntu asigaye atinyishwa n’umukozi wo mu rugo, ikindi kandi amasoni y’aba kera ntakibaho kubera ko hari igihe umuntu ashyingirwa yari asanzwe amenyeranye n’umugabo we.”
Kwita izina
Nyuma y’iminsi umunani umwana avutse, ababyeyi be batumiraga abana bo mu baturanyi, inshuti, n’abavandimwe, bakabagaburira ibiryo bya Kinyarwanda birimo umutsima w’amasaka, hanyuma bakita umwana izina. Ku mugoroba cyangwa se mu rukerera Se w’umwana akamwita izina ry’ukuri.
Nyuma y’igihe gito umwana yiswe izina , ababyeyi, inshuti n’abavandimwe bazaga guhemba ababyeyi, ariko kandi ntibaziraga umunsi umwe.
Uyu muhango usa n’utangiye gukendera, nk’uko bamwe mu baganiriye na IGIHE babyemeza.
Umubyeyi utuye mu Karere ka Kicukiro yagize ati «Mfite abana batatu ariko nta n’umwe twari twakorera uwo muhango. Njye n’umugabo wanjye tujya kubyara twararangije kwita umwana izina. Sindahembwa na rimwe kubera ko umugabo wanjye nanjye nta babyeyi tugira. »
RALC iti’Abanyarwanda bakwiye kugaruka ku isoko’
Mu kiganiro yagiranye na IGIHE, Umunyamabanga Nshingwabikorwa w’Inteko Nyarwanda y’Ururimi n’Umuco (RALC), Dr Vuningoma James, yavuze ko abakiri bato bakwiye kwigishwa imihango y’imibereho y’abanyarwanda.
Yagize ati “Hari imihango imwe n’imwe igenda ihindura isura, ugereranyije n’uburyo yakorwaga mu gihe cyo hambere. Kwita umwana izina ntibikiri umuhango nka mbere basigaye bamubatirisha, ubona ko bigenda bihindura isura bijyana n’igihe tugezemo. Ariko niba mwarakurikiye Rwanda Day [y’uyu mwaka],abanyarwanda basobanuriwe byinshi ku mihango ndetse n’umuco. Ibi kandi bizakomeza no mu Rwanda, Itorero Urukerereza naryo hari umukino ryakinnye rigaragaza imihango imwe n’imwe ya Kinyarwanda.”
Dr Vuningoma akomeza avuga ko abanyarwanda bakwiye kugaruka ku isoko bagasigasira ibibaranga bibaha kuba abo bari bo.


text:
Skip to Secondary Navigation
Skip to Main Content
Uburyo bikorwa
- Kura imyanda mukiraro cy’inkoko uyumishe ku izuba. Umumaro: Bigomba kumishwa neza kugira ngo udukoko turimo dupfe bitanabora.
- Shwanyaguza ibikomeye mu myanda yumye uyungurure kugira ngo ukuremo ibiti, amabuye n’imisumari bishobora kumerera nabi inka.
- Vanga iyo fu hamwe n’ibindi biryo by’inyongera nka ibishishwa by’ibigori,ifu ikturuka mu ifu y’imbuto. Ukeneye kuvanga imyanda n’ibindi biryo kuko utabikoze inka ntiyabirya.
- Ugaburire iyo mvange inka. Ifumbire ituruka kunkoko 100 iba ihagije kunka 1 kugeza kuri enye.
- Ushobora jubika ifumbire yumye mumufuka kugeza ku mezi 2 ahantu hashyushye.( nko munsi y’urusenge).
Utegetswe
- Kumisha imyanda neza kuzuba kugira ngo wice udukoko.
- Gaburira inka ikamwa imvange y’ifumbire n’amakonsatire inshuro imwe k’umunsi. Ushobora kubigaburira inka idakamwa inshuro ebyiri k’umunsi.
- Niba ubitse ifumbire, yibike ahumye.
Ubujijwe
- Ntugahe imvange y’ifumbire inyana ziri munsi y’amezi atanu y’amavuko, cyangwa ku intama n’ihene bifite munsi y’amezi atatu y’amavuko. Zishobora gufatwa n’indwara ya salmonella na coccidiosis byoroshye, n’igifu cyazo kiba kitarakura bihagije kugira ngo gisye imyanda neza.
- Ntukagaburi imyanda itose.


text:
Iyi ni ishusho ya 2Pac iherereye i Atlanta ahubatswe ikigo cy'ubugeni n'ubuhanzi cyamwitiriwe kitwa "Tupac Amaru Shakur Center for the Arts"
Tupac Amaru Shakur cyangwa 2pac cyangwa Pac cyangwa se Makaveli yavutse ku itariki ya 16 z’ukwezi kwa gatandatu mu mwaka w’1971 avukira Harlem agace ka Manhattan muri New York. Akomoka muri , Afeni Shakur na Billy Garland. Nk’uko urubuga rwa Wikipedia rubivuga ngo amazina ya 2pac nyakuri yaba ari "Lesane Parish Crooks, ryaje guhindurwa kuko ngo nyina yatinyaga ko abanzi be bazagirira umwana we nabi dore ko yari anafitanye ibibazo na guverinoma ya leta zunze ubumwe za amerika. Nyuma yo gutandukana n’umugabo we , Billy Garland ari na we papa wa 2pac akajya kubana na Mutulu Shakur ni bwo ngo amazina ya 2pac yahinduwe.
2pac yatangiye guhura n’ibibazo kuva akiri umwana, yavutse sekuru Elmer "Geronimo" Pratt,yaratawe muri yombi ashinjwa kwica umwarimu mu mwaka w’1968 , mu gihe umugabo wa mama we na we yari ari ku rutonde rw’abantu bashakishwaga na FBI mu mwaka w’1982 akaba yarashinjwaga kuba yarafashije mushiki we gutoroka uburoko ubwo yari afunze na we ashinjwa kwica umuntu. Mutulu yaje gutabwa muri yombi mu mwaka w’1986. 2pac yari afite abavandimwe batatu bari no muri zimwe mu ndirimbo ze.
Mu mwaka w’1986, umuryango wa 2Pc wavuye Harlem wimukira i Baltimore muri Maryland, icyo gihe yari arangije umwaka kabiri w’amashuri yisumbuye. Bageze Baltimore yagiye mu ishuri ryigisha ubugeni yiga ibijyanye no gukora imivugo ndetse na Jazz. Igihe yigaga muri iri shuri, 2pac yahawe ibihembo bitandukanye by’uko ari we wari umu raperi mwiza kuko habaga ibitaramo. Muri iri shuri kandi yibukwa nk’umwana wamenyekanye kubera kwitwara neza mu bandi bana, kumenya kurapa no gushobora kumenyerana n’abandi bana uko baba bameze kose.
2pac yakundanye na Jada Pinket ubu witwa Jada Pinkett Smith (umugore wa Will Smith) bakiri abana, kugeza igihe 2pac yapfiriye. Muri documentaire Tupac: Resurrection, Shakur yaravuze ati “Jada ni umutima wange, azaba inshuti yange mu buzima bwange bwose”. Pinket na we yamwitaga inshuti ye. Akanavuga ko yari nk’umuvandimwe we, ngo kuko ukuntu babanaga byari birenze n’ubucuti busanzwe. 2pac yanditse ibitabo n’imivugo kuri Pinket bigaragaza ukuntu yamukundaga, ndetse bakiri no ku ishuri bahoraga bajyana mu birori.
2Pac na Jada Pinkett umugore wa Smith ngo barakundanaga bikomeye
Mu 1988, umuryango we wimukiye Marin City muri California, ahita ajya mu ishuri rya Tamalpais High School.
Uko yatangiye kurapa.
2pac yatangiye kuzamura ubumenyi bwe bwo kurapa mu mwaka w’1990 atangira gukora indirimbo. Muri uyu mwaka yahise asohora album ya mbere 2Pacalypse Now. Mu mwaka w’1993 yakoze album ya kabiri Strictly 4 My N.I.G.G.A.Z.
Mu 1993 yakoze itsinda ryari ririmo Big Syke, Macadoshis, umuvandimwee we Mopreme Shakur, na Rated R. iyi tsinda bakoranye album imwe “Thug Life: Volume 1” mu mwaka w’1994 ikaba yarakunzwe cyane. Muri iyi album kandi harimo indirimbo "Pour Out a Little Liquor” ya 2pac yakozwe na Johnny "J" Jackson wahise unamukorera album yakurikiyeho “All Eyez on Me”.
Umuziki wa 2pac wibandaga cyane ku birabura, ubwigenge, akarengane, ubukene n’ubugome bw’abapolisi.
Bamwe mu bantu 2pac yashakaga kwigana harimo William Shakespeare, Niccolò Machiavelli, Donald Goines, Sun Tzu, Kurt Vonnegut, Mikhail Bakunin, Maya Angelou, Alice Walker, na Khalil Gibran nk’uko yabigaragazaga mu ndirimbo ze.
2pac nta dini na rimwe yemeraga. gusa zimwe mu ndirimbo ze nka 'Only God Can Judge Me” n’imwe mu mvugo ze zigaragaza ko yemeraga Imana .
2pac yagiranye ibibazo bitandukanye na leta, akenshi akaba yarabazwaga amagambo ari mu ndirimbo kenshi wasangaga avuga abagabo b ‘abirabura. Kenshi iyo mu bitaramo bye habaga ikintu kitagenze neza kuko hari n’igihe abantu barwanaga bashaka ko abasinyira autographe bakanarasana ibi byose byaramubazwaga rimwe na rimwe bakanamufunga akanatanga amafaranga menshi y’amende.
Mu 1993 2pac yatawe muri yombi na bagenzi be bashinjwa gufata ku ngufu umugore wo muri hotel, n’ubwo yahakanye ko nta byo yakoze ntibyamubujije gufungwa ndetse amaze kurangza igihano agisohoka muri gereza yahise asubizwamo ngo kubera ukuntu yitwaye bamufunguye ahita asabirwa kumara iminsi 120 mu munyururu na none.
Mu kwezi kwa 11 1994 habura umunsi umwe ngo aburane icyaha cy’ubusambanyi yaregwaga yarashwe inshuro eshanu ku bw’amahirwe ntiyapfa.nyuma yo kuva mu bitaro byahise bimwakira amaze kuraswa yahise ajya mu rukiko kuburana ibyaha bigera ku icyenda yaregwaga, ahamwa na bitatu, ku bindi bitandatu aba umwere. Yahise akatirwa igifungo kiri hagati y’umwaka n’igice n’imyaka ine n’igice kubera icyaha cy’ubusambanyi cyari cyamufashe.
Kuva mu mwaka w’1995 yakoraga igihano mu buroko anasohora album Me Against the World. Yabaye iya mbere kuri billboard. Undi muntu wakoze album igakundwa kandi ari muri prison nyuma ya 2pac ni Lil Wayne. Ngo 2pac igihe cyose yari ari mu buroko bagenzi be bamubwiraga ibya illiminati.
Urupfu rwa 2pac
Mu ijoro ryo ku itariki ya 7 Nzeri mu mwaka w1996 2pac yari yagiye kureba imukino ya box muri Las Vegas. Nyuma yo kuhava we n’umurinzi we bagiye banyura ahantu hatandukanye mu tubari, bageze ahantu mu nzira bahuye n’imodoka yari irimo abagore babiri bavugana na 2pac ari mu kirahure cy’imodoka bavugana ko bajya mu kabyiniro. Bari mu nzira baje guhura n’uwari fiancée wa 2pac icyo gihe Kidada Jones ahita abwira umurinzi we ngo berekeze aho uwo mukobwa yaganaga ngo inyuma yabo bahabonaga imodoka batazi nyirayo.
Bamaze kugera mu kabyiniro harashwe amasasu yafashe 2pac ahita ajyanwa mu bitaro. Nyuma yo kugerayo umwe mu nshuti ze yatanze amakuru avugako ngo abicanyi bari bihereje abantu bababwira ngo barase kuri 2pac.
Nyuma y’iminsi itandatu ari mu bitaro ku tariki ya 13 Nzeri 1966 saa kumi n’iminota itatu z’umugoroba ni bwo 2pac yitabye Imana bavuga ko yishwe no kuvira imbere, abaganga bagerageje kuba bamugarura ariko biranga kuko ngo umutma we n’imyanya y’ubuhumekero yari yarangijwe n’amasasu menshi yarashwe.
Umubiri wa 2pac waratwitswe, bimwe mu bisigazwa bye abagize itsinda ryari inshuti za 2pac kuva kera babivanga na Marijuana bakajya babinywa.
Umuntu wishe 2pac ntiyashakishijwe cyane kuko umuryango we utabisahatse gusa bakeka ko yishwe n’abigeze kumurasa mbere n’ubundi ariko ntapfe.
kuva 2pac yapfa yabaye umu martyr mpuzamahanga nka Bob marley na Che Guevara, ubuzima bwe bwatumye habaho abitwa Tupacistas ku mihanda ya Bresil, ibikuta byo kumwibuka byubatswe ahantu hatandukanye muri Espagne,ubudage na Bresil, ndetse no kwambara bandana ku rubyiruko rwo muri Africa y’epfo n’ahandi bikorwa nk’urwibutso rwa 2pac.
Ku nkuta zo mu bihugu nka Bresil uhasanga inyandiko nk'izi z'abaTupacistas
Bimwe mu bihembo byahawe 2Pac mu rwego rwo kumwibuka
Muri 2005 Rolling Stones Magazine yatoye 2pac nk’umuhanzi wa 6 udapfa
MTV yamugize uwa kabiri ku rutonde rw’aba MC bakomeye b’ibihe byose
Yabaye No.3 mu bahanzi 50 ba hiphop bakomeye.
Muri 2003, yahawe igihembo cy’umu MC wa mbere atowe n’abafana
2006, yahawe igihembo na Festival international y’amafilm kubera ijwi rye no gukina ku bijyanye n’ivangura ry’uruhu n’ubwoko. Iki gihembo cyashimishije mama we cyane.